Rombongan Parameswara ke China

Selepas Parameswara  (China : Ba Li Mi Su La ) membuka Sungai Bertam sebagai sebuah negeri baharu yang dikenali sebagai Melaka, baginda terpaksa menghadapi ancaman daripada Majapahit dan juga Siam bahkan Melaka pada waktu itu, terpaksa membayar ufti sebanyak 40 tahil emas setahun kepada Siam.

Ufti ini dihantar bagi mengelakkan gangguan Siam terhadap Melaka yang  baharu didirikan itu. Pada waktu ini, menurut rekod China, Parameswara hanyalah bertindak sebagai pentadbir Pulau Lima (China merujuk Melaka sebagai Pulau Lima) bukannya sebagai raja.

Nama “Melaka” hanya baharu digunapakai oleh China selepas Laksamana Yin Qing membawa watikah pengisytiharan kepada Melaka. Selepas menjalinkan hubungan dengan China sekitar tahun 1403 itu, baharulah nama Man La Jia digunakan oleh China untuk merujuk kepada Melaka.

Bahkan ada waktu inilah menurut catatan China, Melaka telah menjadi sebuah negeri bebas dan Parameswara mula diangkat menjadi Raja Melaka yang sah bukannya sebagai seorang pentadbir lagi. China memang diakui sebagai kuasa besar dunia bahkan sejak zaman berzaman kerajaan-kerajaan di Asia Tenggara ini akan menghantar ufti kepada China sebagai tanda persahabatan dan juga untuk melindungi kerajaan mereka daripada diserang oleh mana-mana kuasa lain. Bahkan Siam dan Majapahit juga turut menghantar ufti kepada China. Masakan tidak China menjadi kuasa besar dunia kerana pada tahun 1400, penduduk China sudah pun berjumlah 65,000,000 orang.!

Pada tahun 1411, Parameswara bersama rombongannya seramai 540 orang telah menumpang kapal Laksamana Cheng Ho ke China. Cheng Ho pada waktu itu berlayar pulang ke China dalam misi pelayaran ketiga beliau.

Menurut rekod China, sepanjang pemerintahan Parameswara, baginda telah menghantar sebanyak 5 kali utusan mengadap ke China iaitu pada tahun 1405,1407,1409,1412,1413 dan satu lagi ialah rombongan yang diketuai baginda sendiri pada tahun 1411.

Rombongan Melaka ke China pada tahun 1409 diketuai oleh Abdullah Kasim manakala rombongan pada tahun 1412 diketuai oleh Seri Semalan Jaya iaitu anak saudara Parameswara. Pada tahun 1413 pula, rombongan Melaka ini diketuai oleh anak Parameswara sendiri iaitu Seri Diraja.

Catatan Parameswara di China :

– 4 Ogos 1411

Sida Hai Shou dan Pengarah Kementerian Istiadat Huang Shang telah mengalukan kedatangan rombongan Parameswara dengan Majlis Jamuan Istimewa.

– 14 Ogos 1411

Baginda bersama dengan rombongannya tiba di istana. Parameswara sekali lagi dijamu oleh Maharaja China di Gerbang Fengtian manakala jamuan untuk permaisuri Melaka dan pegawainya di tempat lain. Balai Keraian Tetamu telah diarahkan oleh Maharaja China supaya membekalkan rombongan Melaka dengan daging dan wain diraja.

Ada beberapa perdebatan mengenai status Islam pada Parameswara, iaitu menurut catatan China dan Portugis, Parameswara tidak memeluk Islam manakala catatan “Melayu” pula mengatakan Parameswara telah memeluk Islam sekitar tahun 1413 iaitu tidak lama sebelum baginda mangkat pada tahun 1414.

Bahkan dalam sumber Melayu ( Sejarah Melayu ), nama Parameswara tidak wujud sama sekali kerana baginda ( Parameswara ) dikenali sebagai Raja Iskandar Syah. Jadi ini bermakna semasa rombongan baginda di China ini, baginda masih berstatus bukan Islam.

Selain wain dan daging, baginda juga telah dianugerahkan dengan :

Untuk permaisuri dan ahli rombongan lainnya, mereka diberikan kain sutera dan pakaian mewah.

Selain itu, Parameswara juga telah memberikan Maharaja China berupa tanduk badak sumbu, penyu karah, tengkorak bangau, pokok karang, cincin emas, beruang hitam, kijang putih, Saqalat (kain), kain zafaran, kain dari lautan barat, air mawar, gading gajah, manik akik, tengkorak bangau merah betina, pokok getih, burung kakak tua, monyet hitam, pakaian berbutang, kain kapur, kain salasi, kain sutera nipis, bunga kacapiring, pes kachu hitam, kapur, al-luban, kayu cendana, pokok harum, resin morhabsyi, buah kusta, kayu secang, garam, minyak styrax, kayu gaharu, kayu laka, binga cengkih, bunga mawar, herba asafetida, kayu arang, tin imort dan hamba.

– 17 Ogos 1411

Santapan disediakan di Balai Bahasa Negara-Negara Asing

20 Ogos 1411

– Parameswara dianugerahkan dengan tali pinggang emas dan jed, alat kebesaran dan seekor kuda bersama pelana.

– Permaisuri pula diberikan hiasan kepala dan jubah mewah

18 September 1411

– Jamuan khas kepada Parameswara, duta Bengal dan Calicut, serta penguasa tentera Mubang dan Pengawasan Kedamaian Masyarakat bahagian Yunnan dan lain-lain kawasan di Bangunan Gerbang Selatan.

2 Oktober 1411

– Parameswara dijamu di Bangunan Gerbang Fengtian. Parameswara pula dikurniakan dengan 1 utas tali pinggan emas dan jed, alat kebesaran, 2 ekor kuda lengkap berpelana, 100 tahil emas (3780g), 500 tahil perak (18900g ), 400,000 untai wang kertas (1 untai bersamaan 1000 wang syiling ), 2,600 untai wang syiling tembaga, 300 gulung kain sutera dewangga, 1000 gulung kain sutera, 2 potong kain sutera emas campuran dan 2 pasang jubah bersulam benang emas,

Untuk Permaisuri pula, baginda telah dihadiahkan dengan perhiasan kepala, 1 set jubah, 200 tahil perak, 5000 untai wang kertas, 60 gulung kain sutera dewangga, kain kasa sutera dan sutera nipis, 4 set pakaian sutera.

Putera raja pula dikurniakan toi dan tali inggang diraja. Menteri pula dikurniakan perak, wang kertas, syiling tembaga dan kain sutera dewangga,

5 Oktober 1411

– Menteri istiadat mengadakan jamuan santapan untuk Parameswara, Duta Benggal dan Calicut di Balai Singgah Longjiang. Selepas itu mereka menghadiri jamuan di Balai Singgah Longtan.

Hubungan akrab antara China dengan Melaka sebenarnya dalam situasi menang-menang dimana Melaka mendapat perlindungan China dari ancaman negara lain manakala China pula mendapat barangan eksotik dan barangan sukar dijumpai dari Melaka.

RUJUKAN:

Ahmad Jelani Halimi. 2008. Sejarah dan Tamadun Bangsa Melayu. Kuala Lumpur : Utusan Publication and Distributor sdn bhd.

Chong Kok Hoong, Muhammad Suhail Ahmad dan Abdul Hakim Shahbuddin. 2019. Laksamana Zheng He : Teladan Merentasi Zaman. Kuala Lumpur : GPTD


Raja Ahmad Thabib: Tabib Ulung Dunia Melayu

Peranan ulama yang berkebolehan sebagai tabib atau doktor perubatan amat penting dalam sesebuah kerajaan. Ini kerana ulama sebegini bukan saja dapat memberi diagnosis terperinci berkenaan sesuatu penyakit bahkan dapat memikirkan apakah penawar atau cara rawatan sesuai bagi penyakit yang dihidapi pesakit. Pada Zaman Keemasan Islam, kita sudah menyaksikan kemunculan para tabib terkemuka seperti Ibnu Sina, Al-Kindi dan Al-Biruni. Di Kepulauan Melayu, kita juga ada tokoh sebegini dalam dunia perubatan. Individu yang saya maksudkan ialah Almarhum Raja Ahmad Thabib bin Raja Hasan bin Raja Ali Haji Riau.

Almarhum bukan calang-calang orangnya dalam kalangan pemerintah kesultanan Melayu ketika itu. Nendanya dari sebelah ayahandanya ialah ahli bahasa dan sejarawan Melayu terkenal, Raja Ali Haji. Sementara nendanya dari sebelah bondanya ialah Yamtuan Muda Riau VI bernama Raja Haji Abdullah yang turut mendapat gelaran Almarhum Mursyid kerana ketokohannya sebagai seorang ulama sufi. Berdasarkan catatan Raja Muhammad Yunus Ahmad, Almarhum dilahirkan pada tahun 1865 Masihi bersamaan dengan 1282 Hijrah. Satu lagi sumber menyatakan tempat kelahiran baginda ialah Pulau Penyengat, Indera Sakti. Almarhum mempunyai 12 orang adik-beradik dengan beberapa kekandanya turut muncul sebagai ulama dan pejuang Melayu yang disegani. Antaranya, Raja Abdullah Hakim merupakan ulama besar Nusantara dan dilantik sebagai Hakim Kerajaan Riau-Lingga. Sementara kekanda keduanya, Raja Khalid Haitami juga bertaraf ulama dan pejuang politik yang mangkat di Jepun semasa menjalankan urusan sulit berkenaan memerdekakan dunia Melayu dari penjajahan.

Pada tahun 1881 Masihi, Almarhum berangkat ke bumi Makkah bukan saja untuk mengerjakan ibadat haji dan umrah bagi memenuhi rukun Islam kelima. Sebaliknya, baginda menggunakan masa tersebut untuk melawat kawasan sekitar Semenanjung Tanah Arab. Selepas setahun berkelana di sana, barulah Almarhum kembali semula ke kampung halamannya di Pulau Penyengat. Pada tahun 1883 Masihi, baginda mendapat perakuan daripada tabib masyhur di Pulau Penyengat untuk memulakan kerjaya sebagai doktor perubatan swasta. Dan pada tahun 1901, Almarhum diberi kepercayaan oleh Sultan Riau-Lingga ketika itu, Sultan Abdul Rahman II Muadzam Shah sebagai pegawai kerajaan dan tabib istana. Selepas Sultan Abdul Rahman disingkirkan oleh Belanda pada tahun 1911, baginda diberi pencen oleh Belanda dari tahun itu sehinggalah tahun 1939.

Berdasarkan beberapa maklumat yang diketahui, Almarhum pernah menghasilkan beberapa rencana. Antara karangan yang ditulis oleh baginda ialah Syair Nasihat Pengajaran Untuk Memelihara Diri, Syair Tuntutan Kelakuan dan Risalah Rumah Ubat Raja Haji Ahmad Pulau Penyengat Riau. Bila menyebut Risalah Rumah Ubat Raja Haji Ahmad Pulau Penyengat Riau, ada satu karya yang perlu diambil perhatian. Buku karangan Almarhum Raja Said bin Raja Ahmad ini bertajuk Khasiat dan Kaifiat (Kelebihan) Guna Ubat Tuan Brokdes dan Tuan Setman Napal Negeri Hollanda. Walaupun buku ini disusun oleh Raja Said tetapi ia merupakan sebahagian daripada dokumen yang terkandung dalam Risalah Rumah Ubat Raja Haji Ahmad Pulau Penyengat Riau. Walaupun ia sekadar lembaran, tarikh penulisan berkenaan dikatakan bermula pada 7 Mac 1905 bersamaan dengan 1 Muharam 1323 Hijrah dan dilakukan di Pulau Penyengat. Dalam buku itu juga, disebutkan pelbagai jenis ubat termasuk dari negara-negara asing dan kegunaannya.

Antara guru baginda dalam dunia perubatan ialah Syeikh Ahmad Al-Fatani. Buktinya, wujud catatan pada kitab Thaiyib al-Ihsan fi Thibb al-Ihsan yang dikarang beliau penuh dengan catatan Almarhum. Kedua-dua manuskrip turut mempunyai persamaan dari segi topik iaitu berkenaan nadi pernafasan dan pemeriksaan penyakit melalui air kencing. Lihat beberapa anekdot perubatan tradisional yang dikarang baginda dalam Bahasa Melayu Riau:

Ketokohan Almarhum dalam bidang perubatan semakin terserlah apabila baginda menghasilkan sejenis ubat yang dipanggil Syarbat Zanjabil. Ubat ini amat terkenal dalam kalangan masyarakat Melayu di Johor, Singapura dan Riau serta diketahui bermujarab merawat penyakit dalaman seperti sakit jantung dan sakit tulang. Syarbat Zanjabil ini berbentuk cecair dan dijual dalam bentuk botol, mempunyai bau yang sangat wangi dan dihasilkan daripada bahan rempah-ratus. Selain Syarbat Zanjabil, keluarga baginda turut mempunyai dua jenis minyak yang diwarisi secara turun-temurun iaitu Minyak Mengkasar dan Minyak Bau. Kedua-dua minyak ini elok untuk merawat sakit-sakit luar seperti kembung perut, menghilangkan bisa sengatan binatang, kekejangan dan kerasukan.

Seperti mana kisah Al-Kindi yang merawat anak jirannya dengan muzik, ada satu kisah membabitkan Almarhum Raja Ahmad Thabib yang masyhur dan tidak pernah dialami pakar perubatan moden. Pada satu ketika, baginda merawat seorang pesakit dan mendapati si polan itu perlu dibedah dengan segera. Sebagai langkah sementara, Almarhum mengambil sebatang sembilu (buluh yang diasah tajam seperti sebilah pisau) dan melakukan pembedahan ke atas si polan. Peristiwa ini berlaku tatkala Pulau Penyengat dan Tanjung Pinang masih belum mempunyai sebarang alat perubatan moden. Bagaimanapun, baginda memberi amaran pembedahan yang dilakukan itu bersifat sementara saja dan pesakit hanya boleh bertahan antara tujuh hingga 10 jam saja.

Almarhum turut menasihatkan si polan dibawa ke Singapura untuk menerima rawatan lanjut dan mendapat bekalan ubat-ubatan yang bersesuaian. Tempoh pelayaran dari Tanjung Pinang ke Singapura mengambil masa tujuh jam sekaligus cukup-cukup menepati tempoh ketahanan yang dinyatakan baginda. Selepas mereka tiba di Singapura, pesakit tersebut segera dibawa ke hospital dan menjalani pembedahan. Dengan izin Allah s.w.t, pesakit tersebut selamat selepas mendapat rawatan berkenaan. Kisah ini dikongsikan oleh kerabat diraja Riau sejak tahun 1962. Almarhum kembali ke rahmatullah pada tahun 1955 di Singapura. Jasa baginda dalam dunia perubatan Melayu tidak pernah dilupakan. Buktinya, namanya diabadikan pada sebuah hospital atau lebih tepat Rumah Sakit Daerah Umum (RSUD) Raja Ahmad Thabib, Tanjung Pinang.

SUMBER

Abdullah, Wan Mohd Shaghir. (2005). Utusan Malaysia. http://ww1.utusan.com.my/utusan/info.asp?y=2005&dt=1017&pub=utusan_malaysia&sec=bicara_agama&pg=ba_01.htm&arc=hive


Kapal-Kapal Gergasi Tamadun Melayu

Korang tahu tak bahawa antara kekuatan Tamadun Melayu ialah kapal-kapal mereka yang sangat mengagumkan tamadun dunia? Malahan ada, kapal-kapal dari kerajaan Alam Melayu dipanggil sebagai “keajaiban dunia?”

Tapi sebelum itu, kalau korang berminat dengan artikel berkaitan dengan Tamadun Melayu kita yang agung ni, kami nak cadangkan pembelian buku terbaru kami, KITAB TAMADUN MELAYU untuk isi jati diri kita dengan TAMADUN MELAYU. Beli di Shopee kami di: bit.ly/3zPRM5B

Kewujudan kapal-kapal Melayu dicatat se-awal tahun 100M di mana seorang pengkaji bintang Yunani bernama Claudius Ptolemaeus, dalam bukunya ‘Geography’, merekodkan kapal-kapal besar yang datang dari sebelah Timur India.

Ini disokong oleh cacatan dalam ‘Periplus Marae Erythraensis’. Kedua-dua catatan ini merujuk sejenis kapal gergasi yang dinamakan “kolandiaphonta”. Perkataan tersebut dikatakan sebagai transliterasi perkataan Cina ‘K’un-lun po’.

Pada abad ke-3, Wan Chen (萬震) dalam ‘Strange Things of the South’ (南州異物志) mencatat kapal besar yang boleh memuatkan 700 orang dengan muatan sehingga 1000 tan.

Beliau mencatat kapal ini datang dari K’un-lun, yang bermaksud negara Selatan atau kepulauan dibawah angin (“Southern country” or “Islands below the wind”). Kapal ini digelar K’un-lun po dan berukuran 50 meter panjang.

Pada tahun 260M, Kang Tai (康泰) mencatat kewujudan jong Melayu yang mempunyai 7 tiang layar dipanggil K’un-lun po (kapal negeri Selatan) yang direkodkan berlayar hingga ke Syria. Perkataan “po” dikatakan berasal dari perkataan Melayu “perahu”.

Niccolò da Conti dalam perjalanan ke Asia dari 1419 ke 1444 mencatat jong yang dijumpainya jauh lebih besar dari kapal Eropah dan mempunyai 5 tiang layar.

Berdasarkan pelayaran Ludovico di Varthema ke Melaka dan kepulauan rempah pada 1505, adalah dicatatkan bahawa nakhoda Melayu kapal besar dari Borneo yang ditumpangi Varthema belayar dengan berpandukan carta nautika yang mempunyai garisan rhumb dan dibaca dengan kompas magnet.

Nakhoda tersebut juga dikatakan mempamir kemahiran dalam belayar dengan menggunakan buruj bintang. Juga dikatakan carta nautika tersebut merujuk kepada kewujudan pulau paling selatan yang kini diketahui sebagai pantai utara Australia.

Empayar Majapahit (1293-1527) dikatakan menggunakan antara 400 hingga 500 jong yang bersaiz antara 70 hingga 100 meter.

Setiap jong dilengkapi meriam dan boleh memuatkan dari 600 hingga 800 bala tentera. Lihat lukisan jong Jawa bawah ini di Banten yang dilakar dalam Hodeporicon indiae Orientalis (1610) yang menggambarkan saiz kapal Belanda yang lebih kecil.

Kapal bersaiz besar juga ada dicatatkan wujud di zaman kegemilangan Kesultanan Melaka. Sultan Mahmud Syah (1488-1511) dicatat memiliki beberapa buah kapal dari jenis jong dan ghali. Ia dinamakan Sairul Amin, Miratus Safa, Sekepar, Batil Suasa, Rancung Mengkuang dan Mendam Berahi.

Kapal-kapal milik Kesultanan Melaka ini dikatakan bersaiz 70 hingga 100 meter panjang dan dilengkapi meriam.

Ianya telah direkodkan belayar ke Majapahit dan seterusnya telah menjelajah ke Bentan, Lingga, Palembang, Jayakarta, Aceh, Inderapura, Brunei, Siam, Sri Langka, India, Cina, Mesir, Jeddah dan juga ke Rum (Istanbul).

João de Barros (1496–1570) mencatat tentera pimpinan Alfonso de Albuquerque telah diserang jong dari Pasai semasa armada mereka berada di antara Lumut dan Belawan di mana Portugis mengambil masa 2 hari untuk mengalahkan jong tersebut.

Portugis kagum dengan jong tersebut dan keberkesanan sistem pertahanan yang dipamerkan dan bertindak melepaskan anak kapal jong tersebut dari tahanan.

Fernão Pires de Andrade (1513) mencatat pertempuran Portugis dengan tentera Pati Unus (Patih Yunus) di mana diceritakan bahawa jong-jong Patih Yunus dari Demak mempunyai antara 3 hingga 7 lapisan kulit kapal yang tidak dapat ditembusi peluru meriam.

Beliau juga mengatakan bahawa jong Patih Yunus begitu besar sehinggakan Anunciada (kapal perang Portugis) yang berada di sebelah jong Patih Yunus tidak lagi kelihatan seperti sebuah perahu.

Kagum melihat jong-jong ini, Alfonso de Albuquerque telah cuba membawa sebuah jong bersama-sama 60 orang tukang kapal Jawa dari pelabuhan Melaka ke Goa bersama-sama….

…konvoi pulang yang terdiri dari kapal Flor de la Mar, Trindade, dan Enxobregas. Malangnya akibat ribut, Flor de la Mar tenggelam pada Januari 1512. Jong yang dibawa bersama telah dilarikan ke Pasai oleh tukang-tukang kapal tersebut.’

Kapal raksasa Nusantara yang terakhir mungkin telah dibina oleh Kesultanan Aceh sekitar tahun 1620an. Kesemuanya 47 buah kapal ghali telah dibina di mana sebuah darinya telah direkodkan terlibat dalam ‘Battle of River Duyon’ atau Pertempuran Sungai Duyong pada tahun 1629.

Ghali tersebut dinamakan Cakra Donya. Ianya berukuran 100 meter panjang, 17 meter lebar dan boleh memuatkan 700 bala tentera. Ia mempunyai tiga tiang layar, 70 dayung dan dilengkapi lebih dari 100 laras meriam dalam pelbagai saiz.

Semasa pertempuran, armada Aceh terperangkap diserang hendap Portugis di muara Sungai Duyong. Ketika itu sebahagian dari tentera Aceh sedang mengepung kota Melaka.

Dicatat bahawa tentera Aceh membuat kesilapan dalam meletakkan keseluruhan 236 buah kapal mereka di muara Sungai Duyong iaitu lebih kurang 3 km dari pelabuhan Melaka, di mana mereka tidak menyangka armada Portugis dari Goa akan datang menyerang mereka disitu.

Akibatnya, 19,400 orang tentera Aceh telah terkorban. Kapal Cakra Donya bersama-sama rampasan perang lain telah dibawa ke pelabuhan Melaka. Kapal tersebut kemudian dibawa ke markas Portugis di Goa, India.

Portugis yang amat kagum dengan kapal tersebut telah menggelarnya sebagai “Espanto del Mundo” iaitu bererti ‘keajaiban dunia’. Sesetengah pengkaji menterjemahnya sebagai “Terror of the Universe” iaitu ‘keganasan alam semesta’.


Malaysia Truly Asia

Malaysia Truly Asia adalah antara kempen paling panjang dan paling berjaya anjuran Kementerian Pelancongan. Jingle unik kempen ini telah banyak kali diulang-ulang dan kempen ini telah benar-benar sebati dan meresap di dalam fikiran dan hati warga Eropah, terutamanya rakyat UK dan Ireland.

Antara keistimewaan dan kelebihan kempen ini ialah ia memegang prinsip KISS, atau Keep It Simple, Stupid atau ada doktrin menulisnya sebagai Keep It Simple and Sweet. Satu prinsip asas yang menjadi pegangan ramai pengamal media terutama sekali pakar-pakar penjenamaan.

Pensyarah kami di Ireland dahulu ada menggunakan kajian kes kempen Malaysia Truly Asia yang pernah memenangi anugerah penjenamaan antarabangsa ini sebagai bahan pengajarannya tentang jenama dan pemasaran.

Sepanjang kelas, berkali-kali jingle “Malaysia Truly Asia” ini disiul, dinyanyi dan dimainkan oleh beliau. Beliau mengakui bahawa promosi, poster, logo, jingle dan apa-apa yang berkaitan dengan kempen ini melekat kuat dalam ingatannya sehingga terngiang-ngiang jingle tersebut di dalam kepalanya.

Sedangkan pendapatnya secara peribadi dia sedikit hairan bagaimana iklan dan jingle itu boleh melekat kuat, malah menyatakan juga bahawa beliau sendiri mahu ke Malaysia kerana Malaysia dan keunikan Malaysia semata-mata, dan bukan kerana tarikan ciri-ciri Asia di Malaysia, seperti yang dimainkan jingle tersebut.

Namun, kejayaan kempen Malaysia Truly Asia tidak dapat dinafikan. Ia diakui melalui statistik pelancong ke Malaysia yang hadir mendadak sehingga 43-46% peratus ketika tahun pertama ia dilancarkan sekitar 1999, setahun selepas dunia kembali pulih dari Krisis Ekonomi dan di Malaysia, gesaan dan rusuhan dalam Reformasi akibat krisis politik tanahair yang ketika ia berlaku, meletakkan Malaysia sebagai kecaman media Barat dan Eropah.

Pensyarah kami juga menyatakan bahawa ia adalah tarikan utama bagi pelancong Eropah yang mahukan kepelbagaian, destinasi ‘one stop centre’ juga ‘semua dalam satu’ yang pastinya dilihat wujud dalam kempen tersebut. Kempen ringkas tetapi berkesan ini memastikan pengalaman seorang warga Eropah yang lebih murah, semuanya pengalaman yang mudah, menyeronokkam dan dilihat boleh mewakili kononnya pengalaman terbaik tentang Asia, seperti yang dikatakan sendiri oleh pensyarah kami; “The comfort and hospitality of Asia, without ever leaving Malaysia. A strange yet very promising campaign!”

Di saluran RTÉ, iaitu saluran TV utama Ireland sendiri, kempen yang telah dilancarkan sejak tahun 1999 masih lagi ditayangkan sehingga tahun terakhir kami di sana pada 2013. Untuk kempen yang panjang sebegitu, adalah tidak mustahil ada warga Ireland misalnya menonton iklan Malaysia Truly Asia, membesar dengan melihat kehijauan tropika, keunikan warna-warni sosiobudaya dan warisan Malaysia, kemudian memasang angan-angan untuk datang sendiri ke Malaysia apabila dewasa kelak berdasarkan tarikan kempen tersebut di kaca TV mereka semata-mata.

Di bawah adalah inisiatif terbaharu kempen ini. Melantik bintang Barcelona FC, Luis Suarez sebagai duta pelancongan, mempromosi Malaysia melalui kempen Malaysia Truly Asia sejak Oktober 2017 lalu. Ini adalah serampang tiga mata dengan kumpulan sasarannya ialah pelancong terutama dari kalangan peminat bolasepak dari Uruguay (perhatikan warna latar gambar di bawah yang sinonim dengan bendera dan jersi Uruguay) juga seluruh Amerika Latin, Eropah terutama sekali dari wilayah Catalan dan Sepanyol, juga semua negara yang berbahasa Sepanyol, salah satu bahasa utama dunia. Inisiatif dan kempen bijak dari kerajaan melalui Kementerian Pelancongan.

Selain poster, ada juga iklan acah tentang kempen Malaysia Truly Asia ini di laman FB Luis Suarez sendiri.

Jadi adalah sedikit pelik apabila kementerian yang sama dengan menterinya kini tidak belajar dan mendalami kesan kejayaan dan potensi kempen Malaysia Truly Asia yang telah terbukti berjaya sejak sekian lama.


Dr Noor Hisham: Tiga Jeneral Doktor Terulung Melawan Covid-19

Ketua Pengarah Kesihatan, Datuk Dr Noor Hisham Abdullah telah dinamakan sebagai antara doktor terbaik dunia oleh China Global TV Network (CGTN), berikutan kewibawaannya menangani krisis COVID-19.

Menurut laporan CGTN, Dr Noor Hisham merupakan antara tiga doktor terulung di peringkat global dalam p3rang menentang koronavirus selain pakar penyakit berjangkit Amerika Syarikat (AS), Dr Anthony Fauci dan Ketua Pengarah Kesihatan New Zealand, Ashley Bloomfield.

Ketiga-tiga mereka mendapat pujian sejak beberapa minggu lalu kerana menunjukkan penampilan yang tenang, jelas dan meyakinkan bagi menyalurkan maklumat dan fakta kepada orang ramai berkenaan pandemik wabak ini.

Tambah CGTN lagi, walaupun mereka bukan menteri Kabinet tetapi itu tidak menghalang mereka muncul sebagai ‘wajah’ negara masing-masing dalam memerangi wabak COVID-19. Malah, ada yang menggelar mereka ‘pujaan hati dan hero negara’ dalam kalangan media.

“Di tengah pandemik global yang tidak pernah dialami sebelum ini, ketika kerajaan di serata dunia kadang kala lambat bertindak atau memperkenalkan langkah yang mengelirukan serta menghantar mesej bercelaru, Dr Fauci, Dr Bloomfield dan Dr Noor Hisham menjadi suara yang bermakna, menenangkan dan meyakinkan,” lapor CGTN.

Dr Noor Hisham, 57, memegang jawatan Ketua Pengarah Kesihatan sejak 2013 dan dianggap ‘wajah yang memberi keyakinan’ oleh rakyat Malaysia kerana memberikan maklumat terkini mengenai COVID-19 di media sosial berlandaskan rumusan berasaskan fakta dan statistik.

Beliau juga sentiasa mengemaskini maklumat kepada umum menerusi media sosial sehingga lewat malam, jauh melepasi waktu kerja rasmi.

CGTN berkata penampilan berprofil rendah dan bersahaja menjadi daya tarikan Dr Noor Hisham manakala Bloomfield disifatkan sebagai kakitangan awam paling secocok bagi menyempurnakan tanggungjawab yang diamanahkan.

Dr Noor Hisham yang memegang kelulusan ijazah Sarjana dalam Surgeri dan Sarjana Muda Perubatan daripada Universiti Kebangsaan Malaysia (UKM), menyertai sektor awam sebagai pegawai perubatan pada Ogos 1988.

Beliau kemudian memilih bidang kepakaran dalam surgeri endokrin dan menjalani latihan di pelbagai universiti termasuk di Adelaide dan Sydney, Australia selain menerbitkan artikel dalam jurnal antarabangsa dan tempatan serta menulis kandungan buku teks berhubung surgeri endokrin.

Sementara Dr Fauci, 79, pula dilaporkan bekerja hampir 16 hingga 18 jam sehari sejak beberapa minggu lalu sehingga orang ramai mula bimbang bila beliau tidak kelihatan ketika sidang media harian di Rumah Putih.

Bloomfield juga menerima pujian kerana ketelitian dan maklum balas yang jelas ketika bercakap kepada media, dengan ramai penduduk New Zealand mencalonkan beliau bagi anugerah ‘Tokoh Negara’.

Malah, peminat Dr Fauci dan Bloomfield turut memulakan laman sosial khusus di media sosial.

Dr Fauci diberi gelaran ‘coronavirus crush’ dan ‘national treasure’ oleh The Atlantic and The New York Times, dengan hampir 15,000 orang menandatangani petisyen a Change.org untuk dicalonkan sebagai People Magazine’s Sexiest Man Alive 2020.

Sementara itu, walaupun peminat Dr Noor Hisham tidak sampai ke tahap itu lagi, mereka mengambil inisiatif mengucapkan terima kasih dan memuji beliau dengan berkata Malaysia amat bernasib baik mendapat beliau.

RUJUKAN:

Berita Harian. (2020). Dr Noor Hisham antara doktor terbaik di dunia tangani krisis COVID-19. https://www.bharian.com.my/berita/nasional/2020/04/677699/dr-noor-hisham-antara-doktor-terbaik-di-dunia-tangani-krisis-covid-19


Lelaki Ini Menggunakan Ingatannya Untuk Mencuri Maklumat 1,300 Pemegang Kad Bank

Seorang juruwang
dari Tokyo telah didakwa mencuri sebanyak 1,300 maklumat pelanggannya. Menurut
pihak polis, lelaki itu hanya menggunakan otaknya sahaja untuk mendapatkan
maklumat tersebut – melalui ingatan. Yusuke Taniguchi yang berumur 34 tahun
ditangkap setelah pihak polis menemui Taniguchi menggunakan maklumat yang
dicuri itu untuk membeli banyak bag yang bernilai sekitar US$2,600.

Pihak polis
memintas tempahan dan penghantaran barang Taniguchi lalu menangkap lelaki
tersebut. Pihak polis menutup laporan siasatan dan memberitahu media bahawa
Taniguchi mempunyai ingatan fotografik (photographic
memory). Menurut pihak polis, juruwang tersebut mampu mengumpul banyak
maklumat pelanggannya dalam masa yang cukup singkat. Taniguchi mampu mengingati
semua maklumat secara terperinci dan mencatat apa yang diingati. Kemudia, dia
gunakan maklumat tersebut untuk membeli barangan atas talian (online).

Dalam dunia
saintifik, ingata fotografi dikenali sebagai ingatan eidetik – orang yang
mempunyai ingatan yang sangat kuat. Mampu mengingati maklumat dengan sangat
terperinci dengan hanya melihat sekali sahaja maklumat tersebut. Menurut sebuah
kajia, ingatan eiditik dapat dikenalpasti dalam kalangan kanak-kanak berusia
dari 6 hingga 12 tahun. Jarang dapat ditemui dalam kalangan orang dewasa.

Jennifer Coane,
Pembantu Profesor dari Colby College, Maine menyatakan pencuri tersebut
berkemungkinan besar melatih dirinya untuk mengingati nombor-nombor pada kad
bank dengan daya ketepatan yang tinggi memandangkan ingatan eidetik sangat
jarang ditemui. Masyarakat Yunani menggunakan kaedah loci untuk menyimpan maklumat yang mereka perolehi melalui simbol
dan objek di sekeliling. Menurut Coane lagi, kita boleh latih diri kita untuk
mempunyai ingatan yang kuat.

RUJUKAN:


Fakta-Fakta Di Sebalik H0l0kus

Kunjungan Angela Merkel di kem tahanan
Dachau  merupakan simbolisme yang sangat
besar. Beliau bertemu dengan Abba Naor, seorang Yahudi berusia 85 tahun yang
kehilangan ibu dan abangnya (yang berusia lima tahun) bersertakan beberapa ahli
keluarga. Mangsa-mangsa berkenaan merupakan antara 41,000 orang yang lain –
semuanya menjadi k0rban kezaliman Jerman sendiri. Dan Jerman semasa itu turut
mempunyai ribuan kem-kem lain, seperti di Auchw1tz, Belzec, Chlemno, Majdenik,
Sobibor dan Treblinka.

Sasaran mereka ialah golongan yang tidak
cukup Jerman, terutamanya Yahudi. Sebelum Perang Dunia Kedua meletus, Eropah mempunyai 9.5 juta Yahudi. Oleh
kerana kebencian seorang penguasa rakus, hanya
3.5 juta sahaja dianggarkan hidup selepas Peristiwa dilaksanakan. Dua juta dari mereka menetap di
Kesatuan Soviet. 1.1 juta dari enam
juta yang dilenyapkan merupakan kanak-kanak Yahudi. Mangsa homoseksual
pula dianggarkan antara 3,000-9,000 orang.

Malah Jerman juga menghilangkan orang-orang kelainan upaya mental dan fizikal sekitar
200,000 orang. Bangsa Gypsy pun disasarkan juga yang mungkin 500,000 orang dihilangkan.

Memang abad ke-20 mempunyai
lembaran-lembaran sejarah hitam yang tidak terjangkau dek akal. Oleh kerana
adanya penguasa-penguasa zalim, generasi ketika itu pun digelar antara yang
paling tabah. Sejumlah 11 juta dijadikan mangsa, 6 juta dalam kalangan angka
tersebut ialah Yahudi. Untuk meletakkan perspektif, jumlah tersebut andai kata
dilakukan terhadap rakyat Malaysia akan melenyapkan hampir semua golongan
dewasa.

Kalau dilihat dari satu lagi perspektif,
bangsa Yahudi jelas sekali diberikan fokus media berlebihan. Ini kerana impak sosial mereka terima sebenarnya jauh lebih teruk. Dengan satu peristiwa
ini sahaja, sebanyak dua pertiga daripada Yahudi lenyap dari muka bumi ini.
Sungguhpun begitu, Peristiwa ini tetap dijadikan persoalan. Apakah benar ia
berlaku? Jawapan paling ringkas ialah “YA”.
Meskipun dipertikaikan, terdapat pelbagai bukti yang menokhtahkan bahawa
Peristiwa benar-benar berlaku. Dan pelakunya iaitu Ad0lf H1tler merupakan
pembvnvh paling kejam, setanding dan sedarjat dengan J0seph St4lin dan beberapa
penguasa zalim kontemporari sekitar itu.

Namun seperti pendaratan Bulan,
Peristiwa pun turut mempunyai para penafinya. Golongan ini digelar “h0l0caust
deniers” yang menjulang salah satu (atau dua, atau semua) dari tiga falasi
utama:

Satu
pun dari tiga hujah ini TIDAK BENAR
dan merupakan pili kepada perairan rasisme yang kenyataan sebegitu diharamkan
dalam beberapa negara Eropah dan Israel. Dalam skop antarabangsa, penafian ini
banyak dijulang negara-negara Timur Tengah seperti Iran misalnya.

Seberapa Ramai
Yahudi Yang Dibvnvh

Jujurnya
topik ini tidak relevan pun. Kerana jika satu nyawa melayang, sudahpun cukup
dikira sebagai jenayah. Tetapi untuk membetulkan keadaan, topik ini perlulah
diulas: dari mana datangnya angka enam juta? Angka ini buat julung kalinya
disebut oleh Dr. Wilhelm Hoettl yang merupakan seorang sejarawan terlatih
kelahiran Austria dalam perkhidmatan SS. Pada November 1945, beliau mengaku
dalam perbicaraan Nuremberg sebagai penjenayah per4ng. Sekali lagi beliau
menyebut angka tersebut semasa Adolf Eichmann dibicarakan pada 1961.

Sebuah
pusat kajian Peristiwa di Israel turut memetik dari Eichman dengan jangkaan
bahawa 5-6 juta orang dijadikan mangsa. Angka ini dicapai berdasarkan data
bancian pra-peperangan yang mana Jerman menyimpan rekod-rekod terperinci mengenai
pengusiran, operasi gas dan lain-lain lagi. Seorang pengkaji bernama Raul
Hilberg pula meletakkan bahawa 5.1 juta orang menjadi mangsa dengan
pembentangan rapi dalam buku The D3struction of the European Jews.

Buku
The W4R Against The Jews pula menggunakan rekod kelahiran dan kem4tian
pra-peperangan untuk menyimpulkan angka 5.934 juta. Sarjana German bernama
Wolfgang Benz pula meletakkan antara 5.3-6.2 juta. Senang kata masing-masing
menggunakan teknik tersendiri untuk mencapai angka 6 juta.

Maka
tentu sekali, usaha-usaha kental mereka untuk mendapatkan kesimpulan tidak sama
sekali boleh disisihkan dengan sangkalan daif.


Kisah Penumpang Titanic China Yang ‘Hilang’

Bagi Lee Bing, Fang Lang, Chang Chip, Ah Lam, Chung Foo dan Ling Hee, peluang menaiki Titanic dianggap satu tiket berharga kepada mereka. Pada mereka, inilah peluang untuk mengubah kehidupan mereka dengan bekerja sebagai kelasi di Kepulauan Carribean. Tanpa disangka-sangka, peristiwa karamnya Titanic pada 15 April 1912 menjadikan mereka sebahagian daripada lipatan sejarah maritim itu.

Apabila kapal tersebut karam, kumpulan lelaki ini berusaha membantu seberapa ramai penumpang menyelamatkan diri. Malah, menurut sejarawan Titanic, Tim Maltin, salah seorang daripada mereka, Fang Lang bertanggungjawab menyelamatkan saki-baki penumpang yang berada di laut menggunakan bot penyelamat dan membawa mereka ke tempat selamat.

Ironinya, bot penyelamat itu juga yang digunakan pasukan penyelamat untuk menyelamatkannya selepas berpaut pada sebuah pintu semasa kapal ma.la.ng itu karam. Ramai peminat dan sejarawan Titanic percaya tindakan Fang Lang itu menjadi inspirasi kepada adegan Jack Dawson (Leonardo di Caprio) dan Rose DeWitt (Kate Winslet) berpaut pada kayu selepas Titanic karam dalam filem Titanic (1997).

Begitupun, era ketika itu dilihat tidak berlaku adil kepada keenam-enam bakal kelasi China itu. 24 jam selepas tiba di Ellis Island, New York bersama para penumpang dan krew yang terselamat, mereka diusir keluar dari Amerika Syarikat. Pengusiran mereka dibuat berikutan penguatkuasaan Akta Pengecualian Orang Cina, sebuah undang-undang yang melarang imigrasi orang Cina ke AS.

Keadaan ini tidak dibantu oleh sentimen pihak media terhadap orang asing ketika itu. Misalnya, laporan akhbar Brooklyn Daily Eagle menggelar Fang Lang dan rakan-rakannya sebagai makhluk yang segera melompat ke dalam bot keselamatan sekiranya merasakan keadaan merbahaya dan sanggup bersembunyi di bawah kerusi. Pembikin dokumentari enam sekawan ini iaitu Arthur Jones menyifatkan laporan tersebut berbaur anti-orang Asia dengan menjadikan imigran sebagai kambing hitam setiap kali berlakunya tragedi.

Selain dakwaan ini, wujud dakwaan liar bahawa keenam-enam bakal kelasi itu menyamar sebagai wanita agar diberi keutamaan menaiki bot penyelamat. Bagi Maltin, dakwaan-dakwaan sebegini amat mengarut sama sekali. Beliau percaya dakwaan ini timbul gara-gara stigma yang menyelar penumpang-penumpang lelaki sebagai pengecut kerana terlalu sibuk menyelamatkan diri daripada menyelamatkan wanita dan kanak-kanak.

Selepas diusir oleh kerajaan AS, Fang Lang dan rakan-rakannya dihantar ke Cuba sebelum kemudian berangkat pula ke Britain beberapa tahun kemudian. Pada ketika itu, banyak syarikat perkapalan berdepan kekurangan kelasi selepas ramai mendaftarkan diri menyertai usaha pe.ra.ng Britain semasa Pe.ra.ng Dunia Pertama (WWI).

Bagaimanapun, Chang Chip tidak menyertai mereka selepas kembali ke negeri cacing akibat pneumonia pada 1914. Dia dikebumikan di sebuah kubur tidak bertanda di London. Fang Lang dan rakan-rakannya yang lain terus menetap di Britain sehingga 1920 sebelum sentimen anti-imigran dan kemelesetan pasca-WWI memaksa mereka berkelana lagi meninggalkan ahli keluarga tercinta.

Tambah Jones lagi, pemergian mereka didorong oleh polisi anti-imigran yang dikuatkuasakan di Britain ketika itu. Baginya, pemisahan keluarga akibat dasar tersebut ialah satu perkara menyedihkan tetapi ia sesuatu yang di luar kawalan mereka.

Ah Lam dihantar pulang ke Hong Kong manakala Ling Hee menaiki kapal stim ke Kolkata (Calcutta), India. Lee Bing pula berangkat ke Kanada dengan Fang Lang menjadi warganegara negara yang pernah mengusirnya terdahulu – AS dan menetap di Wisconsin. Bagaimanapun, Fang Lang banyak berdepan kesukaran semasa di situ termasuk sentimen perkauman seperti diakui dan disaksikan oleh anaknya, Tom Fong.

Fang Lang pulang menemui Penciptanya pada usia 90 tahun semasa tahun 1985. Bagi anak jati Milwaukee, Wisconsin, Tom langsung tidak tahu bahawa bapanya merupakan salah seorang penumpang Titanic yang terselamat. Rahsia tersebut hanya terbongkar 20 tahun selepas itu apabila seorang ahli keluarganya menceritakan kisah tersebut kepadanya.

Tom percaya bapanya menyimpan rahsia tentang kisah Titanic itu kerana didorong oleh gabungan faktor trauma dan stigma. Dan beliau memahami mengapa Fang Lang bertindak sedemikian lebih-lebih lagi dengan kisah-kisah fitnah seperti lelaki Cina memakai pakaian wanita untuk menaiki bot penyelamat masih berlegar ketika itu.

Semasa Jones membikin dokumentari The Six, antara perkara yang perlu dilakukan ialah menemubual waris-waris rakan-rakan Fang Lang tentang Titanic. Dan dia mengakui masih ramai yang enggan berkongsi kisah tersebut kerana tidak senang dengan stigma yang ditanggung lebih seabad yang lalu.

Tom berharap menerusi perkongsian kisah ini, ia diharap dapat mendedahkan satu lagi sisi sejarah Titanic yang tersembunyi. Padanya, sejarah pasti akan berulang semula sekiranya ia tidak diambil iktibar.

RUJUKAN:

Zhaoyin, F dan Yitsin, W. (2021). Titanic: Searching for the ‘missing’ Chinese survivors. BBC News.


Ibrahim Haji Yaacob – Tokoh Kemerdekaan Dua Negara

Bulan Ogos merupakan bulan kemerdekaan bagi bumi-bumi Melayu. Bermula dengan Singapura pada Ogos, bersambung kepada Indonesia pada 17 Ogos dan Malaya pada 31 Ogos. Terdapat seorang tokoh yang terlibat di dalam proses kemerdekaan dua negara, iaitu Ibrahim Haji Yaacob.

Ibrahim Hj Yaakob dilahirkan pada 27 November 1910 di Tanjung Kertau, Chenor, Temerloh, Pahang. Dari segi keluarga, berasal dari keturunan Bugis, di Sulawesi Selatan. Ibu bapanya merantau ke Riau dan seterusnya ke Temerloh. Ayahnya Haji Yaakob merupakan guru agama dan tokoh yang dihormati. Ibunya bernama Hawa binti Hussein. Ketika berusia 2 tahun, ibu bapanya bercerai. Beliau dipelihara oleh ibunya dengan hidup sederhana.

Ibrahim mendapat pendidikan awal di sekolah Melayu di Tanjung Kertau pada tahun 1918. Pada tahun 1928, beliau telah dipilih menjadi guru pelatih di Maktab Perguruan Sultan Idris (MPSI) di Tanjung Malim, Perak di mana di situlah beliau mula didedahkan dengan perjuangan nasionalisme.

Contohnya, Pada tahun 1929, brahim dan rakan-rakannya telah mewujudkan satu persatuan sulit yang “berhaluan sosialis” iaitu Ikatan Semenanjung Malaya/Borneo. Ibrahim juga dikatakan turut menjadi ahli Parti Nasional Indonesia yang diketuai oleh Sukarno.

Pihak Inggeris yang telah memerhatikan kegiatan politik di MPSI ini sedaya upaya untuk menghentikan pergerakan mereka. Oleh itu, setelah Ibrahim menamatkan pengajiannya pada 1931, beliau dihantar mengajar ke Bentong, Pahang. Di sana, Ibrahim terlibat aktif di dalam Kelab Melayu Bentong.

Pada 1938, Ibrahim dan rakan-rakannya telah menubuhkan Kesatuan Melayu Muda bersama rakan-rakan SITCnya. Kesatuan Melayu Muda merupakan parti politik pertama yang ditubuhkan di Malaya. KMM ditubuhkan sebagai alat untuk memperjuangkan kemerdekaan Tanah Melayu yang akan disatukan dengan Indonesia menjadi sebahagian daripada sebuah negara besar, Indonesia Raya.

Peringkat awal pertubuhan, KMM agak kurang mendapat sambutan kerana rakyat  ketika itu masih lebih menaruh kepercayaan kepada ketua-ketua tradisional. Dalam usianya yang singkat, sejak kelahirannya pada 1938 hingga kedatangan Jepun pada tahun 1941, jelas tidak banyak yang dapat dilakukan oleh KMM dalam perjuangan mencapai kemerdekaan.

Menjelang April 1941, Ibrahim Yaakob telah dihubungi oleh pihak Jepun yang menawarkan wang untuk membeli akhbar harian Melayu Warta Malaya. Ibrahim menerima tawaran itu dan tanpa diketahui oleh pemimpin KMM yang lain telah menjanjikan sokongan KMM kepada Jepun apabila Jepun menyerang Malaya. Warta Malaya menjadi medium propaganda KMM yang secara terbuka menyokong idea kesatuan politik antara Tanah Melayu dan Indonesia.

Dalam usaha untuk memajukan kepentingan KMM dan Melayu kemerdekaan, Ibrahim sejajar dirinya dengan Jepun dan mencadangkan kepada mereka yang mempunyai akhbar sendiri akan memberikan kepadanya perlindungan yang terbaik untuk menyembunyikan aktiviti mereka sebagai ejen Jepun. Dengan wang yang diberikan oleh Jepun, Ibrahim membeli Warta Malaya untuk digunakan dalam propaganda anti-British.

Pendudukan Jepun di Tanah Melayu membawa kepada keruntuhan seluruh rangkaian akhbar Tanah Melayu. Beberapa hari selepas kejatuhan Singapura, Ibrahim bertemu dengan pihak berkuasa tentera Jepun untuk meminta KMM yang dibenarkan untuk menyambung semula penerbitan Warta Malaya.

Walaupun Jepun bersetuju, akhbar itu hanya dibenarkan untuk membuka semula beberapa bulan kemudian di bawah pengurusan seorang pegawai Jepun. Akhbar itu akhirnya dihentikan penerbitannya pada 14 Ogos 1942.Ketika pendudukan Jepun, dilantik sebagai Komandan Giyugun (tentera sukarela) dengan pangkat Leftenan Kolonel.

Dalam minggu-minggu terakhir sebelum Jepun menyerah kalah, Ibrahim sempat mengatur pertemuan di antara pemimpin KMM dan pemimpin Indonesia bagi mencapai satu tujuan, kemerdekaan dan Indonesia Raya. Mereka pada mulanya bertemu di Paya Lebar Singapura dan seterusnya di Taiping.

Dalam kesempatan itu, Ibrahim menyampaikan bahawa kemerdekaan Malaya tercakup dalam Kemerdekaan Indonesia. Konon, mendengar keinginan Ibrahim Yaacob itu, Soekarno pun berkata, “Mari kita ciptakan satu tanah air bagi seluruh tumpah darah Indonesia.” Ibrahim kemudian menjawab, “Kami orang Melayu akan setia menciptakan ibu negeri dengan menyatukan Malaya dengan Indonesia yang merdeka. Kami orang- orang Melayu bertekad untuk menjadi orang Indonesia.” Perisytiharan kemerdekaan Indonesia dirancang pada 24 Ogos 1945 di Jakarta.

Namun, Tuhan juga sebaik-baik Perancang. Setelah Jepun menyerah kalah pada 15 Ogos, Indonesia cepat – cepat mengisytiharkan kemerdekaan tanpa penglibatan Malaya. Ternyata hal ini amat mengecewakan Ibrahim dan ahli KMM yang lain. Ibrahim juga sedar nasibnya kini di dalam bahaya kerana bekerjasama dengan Jepun.

Oleh itu, pada 19 Ogos 1945, Ibrahim Yaakob telah melarikan diri ke Jakarta bersama isterinya Mariatun Haji Siraj, iparnya Onan Haji Siraj dan Hassan Manan untuk menemui Soekarno dan para pemimpin republik lainnya lalu bertemu dengan Sukarno untuk proses penyatuan Malaya dan Indonesia.

Namun dek kerana situasi belum aman, Soekarno dan Hatta memutuskan untuk menunda pembicaraan penyatuan Malaya tersebut. Ibrahim juga diminta Soekarno untuk tidak kembali ke Malaya untuk sementara waktu.

Ibrahim kemudian bertukar nama menjadi Iskandar Kamel Agastja, dan bergabung dengan MBT TKR (Markas Besar Tentara – Tent*ra Keamanan Rakyat), diperintahkan membentuk Badan Intelijen SOI Seksi E (Luar Negeri) dengan pangkat Leftenan Kolonel. Tugas utamanya menjadi pengurus Gerakan Kemerdekaan Malaya.

Ibrahim juga ditugaskan untuk membangunkan jaringan perisikan ke Malaya dalam membantu pergerakan nasionalis di Malaya. Beliau mengusahakan pengiriman senjata dari Malaya, Rangoon, dan Manila.

Selain itu beliau juga turut turun padang ke semua daerah pendudukan Belanda di Indonesia serta membentuk dan memimpin GKR (Gerakan Rev*lusi Rakyat) di Solo menentang PKI (Partai K*munis Indonesia). Pada P*rang Kemerdekaan 2 (Agresi Militer II 19 Desember 1948), Ibrahim berjuang secara g*rila a di daerah Karanganyar dan Merapi, hingga kembali ke Jogjakarta pada Ogos 1949.

Menjelang tahun 1951, Ibrahim memutuskan untuk mengundurkan dari dari bidang ketent*raan dan beralih ke lapangan politik. Beliau ditugaskan ke Kementerian Luar Negeri dan membentuk KEMAM (Kesatuan Malaya Merdeka) yang berjuang untuk kemerdekaan Malaya dari Indonesia.

Ibrahim juga menjadi anggota pimpinan PNI (Partai Nasional Indonesia) cabang Jakarta Raya hingga tahun 1958. Ketika era “Demokrasi Terpimpin”, Ibrahim sempat menjadi anggota MPRS (Majelis Permusyawaratan Rakyat Sementara) mewakili Riau. Di dalam Kempen Trikora (Tri Komando Rakyat),  Ibrahim dilantik sebagai Bendahara Kongres Rakjat Indonesia sekitar 1958-1960.

Ketika Kempen Dwikora (Dwi Komando Rakyat), Ibrahim Kembali memimpin KEMAM, dan membantu proses penghantaran pasukan ke Malaya dan Borneo Utara Hingga Tahun 1964 dan dlantik sebagai seorang pegawai  kepada Leftenan Jeneral Ahmad Yani.

Ketika Peristiwa 30 September berlaku, Ibrahim ditugaskan untuk mengambil alih tampuk kepemimpinan Partindo dan membersihkannya dari unsur-unsur k*munis. Setelah membubarkan Partindo, Ibrahim bergabung dan menjadi Ketua III Partai Murba pada tahun 1967.

Ketika Pemilu 1971, Ibrahim telah tercalon sebagai anggota DPR (Dewan Perwakilan Rakyat) dari daerah pemilihan Jawa Barat melalui Partai Murba, namun tewas. Pada tahun 1976, Ibrahim telah dilantik sebagai anggota Majlis Pertimbangan Partai (MPP) di Partai Demokrasi Indonesia (PDI).

Walaupun nama Ibrahim mulai berkembang di Indonesia, beliau sesekali tidak akan lupakan tanah kelahirannya, Malaya ataupun Malaysia. Pada tahun 1973, beliau pulang semula ke tanah kelahirannya setelah berpuluh tahun menjadi rakyat negara jiran.

Setelah itu Ibrahim mengundurkan diri dari politik dan terjun ke dunia perniagaan. Beliau juga turut menjadi salah seorang pengasas Bank Pertiwi dan dilantik sebagai pengarah bank tersebut.

Pada 8 Mac 1978, tokoh politik Nusantara ini pergi menghadap PenciptaNya bersama-sama impiannya Melayu Raya / Indonesia Raya yang tak dapat direalisasikan sepanjang hidupnya. Pejuang Nasionalis ini mendapat penghormatan tertinggi dan dikebumikan sebagai pahlawan di Taman Makam Pahlawan Kalibata.


Kita Pernah Ada Dua PM Bukan Melayu

Tun V. T. Sambanthan dan Tun Dr. Ling Liong Sik, dua PM bukan Melayu di bawah sistem sementara.

Bagi orang yang tak tahu, kita pernah ada dua orang Perdana Menteri bukan Melayu. Mereka menjadi PM sementara disebabkan krisis tertentu yang berlaku yang berlaku ketika itu.

Yang pertama ialah Tun V. T. Sambanthan. Beliau pemimpin MIC. Beliau menjadi Perdana Menteri sementara sebab Tun Ismail meninggal dan Tun Razak pula di luar negara waktu itu kerana urusan kerja.

Yang kedua Tun Dr. Ling Liong Sik dari MCA. Beliau menjadi PM sementara dari 4 Februari 1988 hingga 16 Februari 1988. Waktu tu UMNO bawah Tun M tengah ada konflik dalaman dengan Ku Li. UMNO sedang dalam proses diharamkan ketika itu. Selepas tu Ku Li keluar UMNO dan buat Semangat 46.

Jadi kedua mereka ini antara dua bukan-Melayu yang sempat menjadi PM bawah sistem sementara.

Ada beberapa sebab mengapa dekat Malaysia PM Interim ni tak dikira dalam senarai PM yang pernah berkhidmat. Aku tahu kalau US presiden sementara diaorang dikira jugak dalam senarai Presiden.

Secara teknikalnya ada beza antara Acting PM, Caretaker PM dan Interim PM. Tapi semua tiga-tiga PM sementara.

Acting Prime minister – PM yang cover duty PM secara sementara sebab PM yang sebenar tak dapat jalankan tugas atas sebab tertentu. Sama ada ke luar negara atau sakit. Biasanya Timbalan Perdana Menteri yang jadi.

Caretaker Prime Minister – PM yang jadi PM sementara nak tunggu pilihanraya selesai ATAU PM yang dah kalah election tapi masih PM sementara nak tunggu PM baru angkat sumpah. Mungkin korang rasa pelik bahagian ni. Sebab negara kita kecil. Kira peti undi berapa jam selesai. Tapi ada negara besar yang kira peti undi makan masa berhari atau minggu.

Interim Prime Minister – Secara teknikalnya bukan PM. Dilantik untuk menjalankan tugas yang sama dengan PM disebabkan kecemasan tertentu. Biasanya interim ni dia naik jadi PM semata untuk bubar parlimen dan buat pilihanraya baru.

Tapi korang jangan tanya aku itu ke yang Tun M nak buat. Silap hari bulan dia jadi PM Interim paling lama dalam sejarah dunia pun aku tak terkejut dah.

Jadi, lepas ni kalau ada soalan trivia korang boleh jawab kita pernah ada dua PM bukan Melayu.


Meet The Robinsons (2007): Keep Moving Forward

Disclaimer: Artikel ini mengandungi spoiler.

Artikel ini ditulis khas buat pembaca yang pernah gagal, yang berada di ambang kegagalan mahupun yang belum pernah gagal namun takutkan sebuah kegagalan. Artikel ini juga buat mereka yang terperangkap dan sering terkenang masa lalu sekali gus menghalang diri maju ke hadapan.

Meet The Robinsons merupakan sebuah filem animasi keluaran Disney yang ditayangkan pada tahun 2007. Bagi penulis, filem yang berkisarkan tentang masa hadapan ini, merupakan salah satu filem animasi Disney yang dikira under-rated. Mesej dan pengajaran yang cuba disampaikan menerusi filem ini adalah amat penting namun sering kita terlepas pandang, khas buat penonton kanak-kanak mahupun dewasa.

Secara ringkas, filem ini mengisahkan tentang seorang kanak-kanak lelaki yatim piatu bernama Lewis yang merupakan seorang inventor cilik. Lewis teringin berjumpa dengan ibunya, yang telah meningalkan dirinya yang masih bayi di pintu rumah jagaan anak yatim. Pengembaraannya melepasi garis masa bermula apabila didatangi seorang kanak-kanak lelaki yang cuba menyelamatkan masa depan, iaitu Wilbur. Pengembaraan tersebut mengajar Lewis tentang pentingnya melepaskan masa lalu yang sukar dan belajar untuk terus maju ke hadapan demi mencapai kebahagiaan dan kejayaan.

Rata-rata daripada pembaca pasti membesar dengan satu perasaan yang takutkan kegagalan. Perasaan di mana kegagalan itu dirasakan menutup segala macam kemungkinan, menjadikan segalanya gelap. Hal ini menyebabkan kebanyakan daripada kita sampai ke satu tahap di mana kita tidak mahu mencuba sesuatu yang dirasakan sukar dicapai, hanya kerana takutkan sebuah kegagalan. Mungkin bagi kita, gagal itu merupakan satu kebodohan. Mungkin sejak di bangku sekolah lagi kita dilatih untuk sentiasa betul dan mereka yang gagal dihukum dan dipandang enteng oleh guru-guru juga rakan-rakan. Mungkin kita melihat kegagalan menerusi kaca mata yang terlalu serius sehingga segala macam peluang yang wujud kabur dari penglihatan.

Kegagalan bukanlah salah satu syarat wajib bagi orang yang ingin berjaya. Namun begitu, jika ditanya pada mereka yang telah mencapai kejayaan, pastinya mereka akan berkata bahawa mereka berjaya setelah menemukan kegagalan, paling tidak pun sekali apatah lagi yang gagal berkali-kali. Antara figura-figura yang menemukan kegagalan dalam misi mencapai kejayaan adalah Stephen King, Bill Gates, Thomas Edison dan ramai lagi. Walt Disney sendiri juga pernah dibuang kerja dan diisytiharkan muflis sebelum beliau bangkit semula, namanya gah disebut-sebut dan animasinya meninggalkan kesan pada kanak-kanak mahupun orang dewasa di serata dunia.

“I think it’s important to have a good hard failure when you’re young… Because it makes you kind of aware of what can happen to you. Because of it I’ve never had any fear in my whole life when we’ve been near collapse and all of that. I’ve never been afraid.”

Bagi Disney, adalah penting bagi kita untuk mengetahui makna sebuah kegagalan sejak kecil kerana ia akan membantu meningkatkan daya tahan apabila meningkat dewasa. Apabila kita mengenal kegagalan pada usia muda, kita akan lebih berani dan kuat untuk berdepan dengan masa hadapan yang sememangnya akan lebih mencabar.

Pokok pangkalnya, gagal bukanlah kegagalan sebenar. Kegagalan sebenar adalah apabila kita langsung tidak cuba berusaha kerana takutkan kegagalan. Kejayaan adalah apabila kita mampu bangkit semula setelah gagal.

Menerusi filem Meet The Robinsons ini, Lewis merupakan seorang kanak-kanak yang gigih berusaha untuk memastikan inovasinya, iaitu sebuah mesin masa, berhasil. Namun begitu, apabila mesinnya gagal berfungsi, dia mula putus asa dan hilang keyakinan diri.

Malah, mesin PB & J (Peanut Butter & Jelly) yang diciptanya juga tidak berfungsi dengan betul sehingga menyebabkan sesi temu bual dengan bakal ibu bapa angkatnya tidak berakhir dengan baik. Namun begitu, Lewis berjumpa dengan keluarga Wilbur yang meraikan kegagalan dan membangkitkan semangatnya untuk terus berusaha.

Ahli keluarga Wilbur tidak melihat kegagalan sebagai satu limitasi, bahkan melihatnya sebagai peluang untuk memperbaiki diri dengan lebih baik. Dalm erti kata lain, motto hidup mereka, iaitu ‘keep moving forward’ sedikit sebanyak mengajak Lewis untuk turut sama maju ke hadapan walaupun setelah mengalami kegagalan.

Motto ‘keep moving forward’ itu juga membantu Lewis melupakan hasrat untuk berjumpa ibunya di masa silam, walaupun setelah berjaya mengembara ke masa lalu. Hal ini kerana, apapun yang terjadi pada masa lalu telah berlalu dan realitinya Lewis perlu bertanggungjawab meneruskan hidup demi kebahagiaan masa hadapannya sendiri. Mereka yang terperangkap di masa lalu akan kekal dan tidak berganjak, sedangkan realiti kehidupan berlalu laju meninggalkan mereka.

Konklusinya, filem Meet The Robinsons ini merupakan suatu peringatan yang baik dan mendalam bagi penonton, sekali gus filem yang perlu ditonton oleh semua lapisan masyarakat. Ibu bapa yang mempunyai anak kecil digalakkan menonton kerana filem ini memperlihatkan bahawa kegagalan bukanlah pengakhiran hakiki. Justeru, ibu bapa seharusnya menggalakkan anak-anak mencuba dalam pelbagai perkara dan memberi semangat yang sewajarnya apabila mereka gagal.

Guru-guru juga boleh menonton filem ini sekali gus mengajar anak didik agar kuat dan kembali bangkit berdiri teguh setelah jatuh di samping menyedarkan mereka agar tidak jemu berusaha sehingga berjaya. Anak-anak muda, terutamanya yang sedang berhempas-pulas dalam mencapai impian dan mencari kebahagiaan, perlu menonton filem ini sebagai satu pembakar semangat di mana dalam situasi apa pun kita berada, kita perlu tinggalkan kejahanaman serta kepahitan masa silam, berhenti mangasihani dan menyalahkan diri sendiri mahupun orang lain dan sentiasa bergerak terus ke hadapan.

Memetik kata-kata Walt Disney yang juga disertakan di pengakhiran filem,

“Around here, however, we don’t look backwards for very long. We keep moving forward, opening up new doors and doing new things, because we’re curious. And curiosity keeps leading us down new paths.”

Bacaan lanjut:


Sherlock Holmes Dunia Islam

Jika orang Barat berbangga dengan ketokohan watak fiksyen ciptaan Sir Arthur Conan Doyle iaitu Sherlock Holmes yang terkenal dengan kegeniusan beliau dalam menyiasat & memecahkan kod-kod rahsia dalam siasatan jenayah pembunuhan atau sebagainya, kita orang Islam juga patut berbangga dengan kewujudan seorang tokoh qadhi yang terkenal pula dengan kecerdikannya yang menjadi buah mulut bangsa Arab pada zaman itu.

• Namanya ialah Iyas bin Muawiyah bin Qurrah al-Muzanni.

Berketurunan Bani Umayyah.

• Lahir pada tahun 46H di daerah Yamamah, Najd.

• Pada suatu hari, Iyas berserta keluarganya berpindah ke Basrah & memulai kehidupan yang baru di sana.

• Sejak kecil Iyas telah menuntut ilmu dengan para ulama di Basrah & sering berulang alik dari Damaskus untuk menadah ilmu dari para sahabat & para tabiin di sana.

• Beliau juga pernah menuntut ilmu hisab dari seorang gurunya yang berbangsa Yahudi.

Gurunya ini pernah mendoakan kematian Iyas pada waktu muda setelah melihat kebijaksaan Iyas mengalahkannya dalam suatu perdebatan.

• Tetapi Iyas malah hidup sehingga tumbuh membesar dengan sihat & kebijakannya tidak terbatas itu pun telah menjadi buah mulut pada zaman itu.

• pada zaman pemerintahan Khalifah Marwan bin Hakam, anaknya, Abdul Malik bin Marwan telah mengunjungi Basrah & bertemu dengan Iyas yang pada waktu itu masih dalam berumur 19 tahun.

Dalam kisah ini, Abdul Malik bin Marwan melihat Iyas bin Muawiyah menjadi pemimpin sedangkan di belakangnya terdapat 4 orang Qurra ( penghafal Quran ) yang sudah berjanggut lebat & berpakaian rasmi berwarna hijau. Lalu Abdul Malik berkata:

“Celaka benar orang-orang berjanggut ini, apakah di sini (Basrah) tiada orang tua yang boleh memimpin sehingga pemuda ini menjadi pemimpin di kalangan mereka ?”.

Abdul Malik bertanya kepada Iyas:

” Berapa umurmu wahai pemuda? “.

Iyas yang mendengar pertanyaan ini terus menoleh kepada Abdul Malik & menjawab :

” Umurku sama seperti umur Usamah bin Zaid yang dilantik sebagai panglima perang oleh Rasulullah & di dalam pasukan itu Abu Bakar as-Siddiq & Umar al-Khattab berjalan di belakang Zaid bin Usamah (rela dipimpin)”.

Abdul Malik mendekati Iyas & berkata:

” Semoga Allah swt memberkatimu wahai anak muda “.

• Pada zaman pemerintahan Khalifah Umar bin Abdul Aziz, Iyas telah dilantik & diangkat sebagai qadhi di Basrah oleh Adi bin Arthah setelah mendapat perintah dari khalifah.

• Daripada banyak kisah, saya akan menyelitkan salah satu dari kisah Iyas menyelesaikan masalah dengan kecerdasannya.

Di Basrah, terdapat seorang lelaki yang warak & disanjung tinggi oleh masyarakat setempat sehingga beliau diberikan kepercayaan untuk menyimpan atau memegang barang apabila penduduk setempat di situ hendak keluar dari Basrah dalam waktu jangka masa yang lama.

Ada seorang lelaki yang baru pulang dari perjalanan yang jauh & terus pergi menemui lelaki itu untuk meminta kembali barang yang diamanahkan kepadanya. Lelaki yang diamanahkan itu tidak mengaku menyimpan barang milik lelaki itu. Setelah berlaku pertengkaran & lelaki yang diamanahkan itu tidak mengaku maka si lelaki yang menjadi mangsa ini berlalu & menemui Iyas. Lelaki ini menceritakan segalanya & Iyas terus bertanya:

“Adakah lelaki itu tahu kau datang menemui aku?”

Lelaki itu menjawab tidak & Iyas terus membalas kembali : “Pulanglah, besok aku akan memanggil kau kembali “.

Setelah itu Iyas memanggil lelaki yang diamanahkan itu & bertanya kepadanya:

“Aku mendengar kau amat dipercayai oleh masyarakat setempat & sering menjadi orang yang diamanahkan untuk menyimpan harta mereka. Jadinya aku mahu melantik kau sebagai wali ke atas anak-anak yatim untuk mengurus & menyimpan harta milik anak-anak yatim ini. Adakah kau bersetuju?”.

Lelaki yang diamanahkah itu terus menerima perlantikan dari Iyas bin Muawiyah. Iyas pun berkata lagi: “Kau datang pada hari lusa & bawakan orang-orang untuk mengangkut harta anak-anak yatim ini.”

Keesokan harinya, lelaki yang menjadi mangsa itu datang & menemui Iyas. Lalu Iyas berkata: “Pergilah kau menemui lelaki yang diamanahkan itu sekali lagi & mintalah harta kau kembali daripadanya. Jika dia masih mengingkari maka kau ugutlah dia akan melaporkan hal ini pada qadhi Iyas.”

Lelaki itu menemui semula lelaki yang diamanahkan itu & meminta kembali hartanya buat kali kedua, tetapi lelaki yang diamanahkan itu masih mengelak & memberi berbagai alasan. Lelaki yang menjadi mangsa ini terus mengugut untuk melaporkan hal ini pada Iyas. Lelaki yang diamanahkan ini berasa takut & terus menyerahkan harta lelaki itu kembali dengan alasan dia terlupa & baru mengingati.

Setelah mendapatkan hartanya kembali maka lelaki itu datang menemui Iyas & mengucapkan terima kasih.

Pada keesokan hari seperti yang dijanjikan lekaki yang diamanahkan itu datang menemui Iyas dengan membawa beberapa orang lelaki untuk mengangkut barangan. Iyas menemuinya & memberitahukan segalanya kepada lelaki yang diamanahkan itu & berkata: “Celakalah kamu wahai musuh Allah, kau menjadikan agama untuk menipu!”.

• Iyas bin Muawiyah wafat pada umur 76 tahun & dimakamkan di Basrah.


Bitcoin: Sebuah Pengenalan

Seperti yang diketahui umum, populariti bitcoin dikala ini semakin mainstream..

Dari pakcik-pakcik kat kedai kopi,budak sekolah menengah,sampaikan financial guru dan broker-broker investment bank pun duk cerita pasal nak beli bitcoin.

Ok, dalam keghairahan ramai orang dok bercerita pasal bitcoin,ada satu benda yang membimbangkan… apa dia?

Ramai orang yang minat bitcoin, ramai orang yang nak beli bitcoin dan ramai juga yang dah hodl/beli bitcoin.

TAPI

Lagi ramai yang sebenarnya tak faham pun apa itu cryptocurrency secara umum, mahupun bitcoin secara khasnya.

Membeli cryptocurrencies seperti Bitcoin hanya kerana ikut trend atau hype aka FOMO(Fear Of Missing Out)

Kalau kita tanya, dia faham ke tak apa yang dia beli tu akan kata takpa ini salah satu cara/mekanisma pelaburan.

Which is very scary.

The mantra yang kita harus ingat and praktik dalam apa-apa jenis pelaburan adalah,

‘Never invest in something you don’t understand’

Usually when you do this in any kind of investing you will definitly fall to FUD(Fear, Uncertainty,Doubt).

Ok enough with the ranting. Let Focus with the topic.
.
.
Oleh sebab aku selalu dapat soalan mengenai bitcoin instead of cryptocurrency itu sendiri, maka aku akan fokus tulisan ini dan tulisan-tulisan akan datang mengenai bitcoin secara keseluruhan kalau aku rajin.

And let face it, without bitcoin, cryptocurrency scene tak akan jalan pun.

The other 1300+ altcoin will not even be there without bitcoin, so yeah bitcoin +1.

Aku mulakan tulisan aku ini dengan tujuan untuk mengupas apa itu bitcoin dari sudut generalnya, non-teknikal dengan harapan,at least para pembeli dan peminat bitcoin ni faham apa yang telah dibeli dan akan dibeli.
.
.
JADI APA ITU BITCOIN?

1.Bitcoin = Sistem Pembayaran Elektronik.

Secara ringkasnya bitcoin hanyalah sebuah sistem pembayaran secara elektronik, dimana ianya boleh dilihat sebagai sebuah kaedah/saluran yang membenarkan 2 pihak untuk berurusniaga/transaksi diatas talian/internet.

Fullstop.

Sebagai contoh, kita ada dua pihak Ali dan Borhan,
*Biasanya omputeh akan gunakan Alice and Bob as pseudoname, tapi ni sebab melayu yang tulis, dia pilih Ali dan Borhan :)*

Ok kembali kepada Ali dan Borhan.

Ali nak bagi duit pada Borhan melalui internet, tak kiralah apa sebabnya, sama ada berhutang, berniaga ataupun derma, ceritanya Ali nak bagi ‘duit’ kepada Borhan.

Katakanlah Borhan pula sanggup menerima bitcoin sebagai kaedah/saluran bayaran elektronik urusniaga/transaksi mereka.

Maka Ali pun menghantar beberapa jumlah bitcoin kepada Borhan.

Itu sahaja.

Simple.
.
.
2. Bagaimana urusniaga/transaksi bitcoin itu berlaku?

Secara mudahnya ianya adalah sebuah transksaksi diantara Ali dan Borhan yang melibatkan sebuah urutan nombor/sequence of numbers yang dimiliki Ali pada asalnya dan dihantar kepada Borhan melalui internet.

Dan sequence of numbers ini pula mempunyai mathematical properties tersendiri untuk mengelakkan daripada berlakunya penipuan dan juga serangan kepada transaksi itu sendiri.

Untuk melakukan transaksi tesebut juga, Ali hanya perlu install/menggunakan software yang kita panggil bitcoin client, kalau tak nak guna bitcoin client, Ali juga boleh guna 3rd party punya servis yang boleh handle transkasi tersebut untuk dia.
.
.
3. Bitcoin adalah urutan nombor

Begitu juga dengan Borhan, dia juga hendaklah mempunyai bitcoin client/menggunakan 3rd party services untuk membenarkan dia menerima urutan nombor-nombor tersebut dan juga menggunakan number sequence tersebut.

Dengan sequence number yang diterimanya, Borhan pula boleh membeli sesuatu dengan number-number tersebut mahupun menukarkannya untuk duit yang sebenar.

Eh urutan nombor/number sequences tukar jadi duit? Macamana pulak tu?

Ya bitcoin adalah urutan nomber@number sequence.

Bukan duit syiling emas dengan tanda ‘Ƀ’ yang selalu anda nampak dalam media -media massa tu ya 🙂

It a string of numbers sequence.
.
.
4. Apa ada pada urutan nombor?

Aku yakin soalan yang bermain kat kepala otak anda sekarang, kenapa pulak Borhan nak terima Bitcoin at the first place sebagai sebuah medium duit/wang walhal ianya hanyalah sebuah urutan nombor/number sequence with mathematical properties?

Dan sapa pulak yang ‘tongong’ selepas tu nak terima number sequences dari Borhan dan menukarkannya pula dengan duit.

Apa intristic value yang ada pada urutan nombor ini?

Haa ini yang menariknya..

Yang menariknya, pada hari ini, diseluruh dunia wujudnya merchant-merchant/peniaga yang menerima bitcoin sebagai sebuah medium transaksi.

Anda boleh beli makanan, basikal, emas even rumah dengan menggunakan bitcoin! wowi

Selain dari merchant, wujudnya juga exchange menerima bitcoin untuk ditukarkan kepada matawang seperti usd,yen,won even RM pun ada – coinbase, Kraken,Bitfinex,etc
*Kalau dulu ada Mt.Gox..cough3..*

Sekarang berbalik kepada soalan asal apa yang ada pada nombor-nombor tersebut?apa intristic valuenya?

Sejujurnya jawapannya adalah TIADA. Ya TIADA

Habis kenapa orang menukarnya kepada wang dan barang?

KEPERCAYAAN@FAITH@TRUST whatever you called it.

Sebagaimana kita percaya note RM100, USD100 or JPY100K yang juga dari sudut fizikalnya tidak bernilai RM100, USD100 or JPY100K.

Tepuk dada dan tanya diri sendiri, adakah anda merasakan kos printing duit kertas RM100 itu bernilai RM100? RM 100 USD itu 100USD?

Sudah tentu tidak bukan.

Begitu juga dengan emas? kenapa logam yang terhasil secara natural itu diberikan nilai?

Kerana kita sebagai masyarakat percaya ianya bernilai.

Begitu juga dengan Bitcoin@urutan nombor-nombor tersebut.

Its all about FAITH. KEPERCAYAAN terhadap instrumen ini.

Maka VALUE bagi Bitcoin adalah terletak kepada FAITH dan KEPERCAYAAN masyarakat terhadap instrumen ini.

Titik.
.
.
5.Kenapa Bitcoin?Kenapa bukan CreditCard?Paypal?e-check?

Simple. Disebabkan faktor-faktor dibawah ini:

i. Privasi – Di dalam ekosistem Bitcoin, kita boleh melakukan transaksi tanpa perlu mendedahkan siapa kita di dunia sebenar.

Sebagai contoh Ali dan Borhan hanyalah kelihatan sebagai sebuah urutan nombor/sequence of number yang berfungsi sebagai pseudoname untuk mereka.

Transkasi Ali dan Borhan(termasuk juga Identiti Ali dan Borhan itu sendiri) seperti diatas hanya akan kelihatan dalam bentuk urutan nombor dan tak nampak langsung akan kaitannya dengan Ali dan Borhan, yang mana kita tak akan dapat jika kita gunakan transaksi online yang lain seperti credit card/paypal etc yang mana kita perlu menyediakan akaun number, billing address etc.

ii. Open

Siapa siapa pun boleh melakukan transaksi, ada internet,ada bitcoin client/3rd party exchange servis.

Anda tak perlu bank akaun mahupun bank online, anda juga tak perlu card credit, namun transaksi masih boleh berlaku.

Tak kira dimana anda berada, ada internet, transaksi jalan!

~Voila.

iii. Decentralize

Yang ni yang ramai favourite.

NO Bank, NO Centralize entiti yang control apa yang berlaku dalam bitcoin ekosistem.

Dalam ekosistem bitcoin, tiada siapa yang in-control.

Semuanya dilakukan secara adhoc/bila perlu.

Bila ada transaksi, contohnya Ali –> bayar–>Borhan

Transkasi ini tak perlu pergi ke 3rd party, ianya terus ke Borhan. Tiada Bank, tiada entiti di tengah.

Yang mana secara mudahnya:

– Tidak ada entiti yang boleh mengawal money supply dalam ekosistem bitcoin

– Tidak ada entiti yang boleh merampas/seize asste

– Tidak ada entiti yang boleh membatalkan/reverse transaksi tersebut.
.
.
6. Selamat ke kalau decentralization/Tanpa Bank?

Decentralize adalah salah satu sudut bitcoin yang paling hebat diperbincangkan.

Wujudnya kebimbangan bahawa perlunya bank atau sesebuah entiti, *kalau kat Malaysia kita suka guna perkataan Lembaga ataupun Majlis..??* untuk melindungi/mengesahkan sesebuah transaksi dan mengelakkan penipuan sebagaimana yang kita ada dalam sistem matawang traditional sekarang.

Namun pengesahan dalam transaksi bitcoin juga sebenarnya tetap dilakukan.

Cumanya ianya dilakukan dengan cara decentralized oleh pihak yang lain/nod-nod lain yang dikenali sebagai miners di dalam rangkaian bitcoin seterusnya menghapuskan keperluan bank.*problem solved.

*Haa..miners tu bukan kerja korek2 hard disk, miners adalah nod-nod yang validate setiap transaksi bitcoin dalam dunia ni.

.
.
Ok rasanya cukuplah untuk bab 1, untuk bab berikutnya aku akan cuba terangkan mechanics of bitcoin transaction, dan bagaimana transaksi ini disahkan/validate(macam yang dicerita kat bahagian decentralize diatas)

Bagaimana depa validate bitcoin transaction walaupun ianya decentralized dan juga teknik-teknik cryptography yang digunakan dalam transaksi bitcoin itu sendiri.

Harapnya aku rajin untuk sambung tulis…supaya anda faham dan tak kena ‘chong’ dikemudian hari.

Sapa nak aku sambung tulis chapter 2.. sila komen ‘Sambung’ di ruangan komen.

Sekian.


Al Mu’tamid Ibn Abbad: Penjaga Terakhir Andalusia

Selepas Tariq bin Ziyad dan Musa bin Nusair
mendapatkan Andalusia (Sepanyol) dari puak Visigoth sekitar awal kurun ke 8
pada 711 M, pemerintahan di bumi Andalusia silih berganti dan tiada kerajaan
yang terus berada di puncak, dan akhirnya jatuh pada 756 M. Dan pada tahun ini,
wakil tunggal kerajaan Umayyah, Abd Rahman ad Dakhil telah lari ke Andalusia
dan membina kerajaan Umayyah II dengan melantik diri beliau menjadi amir di Andalusia.

Keadaan kembali tenang dan setiap negeri di bawah naungan Kekhilafahan Cordova pimpinan Abd Rahman I yang hanya taat pada satu pemerintah ketika bermulanya era Kerajaan Umayyah II ini. Tetapi pada tahun 1031 M, kerajaan Umayyah mula jatuh. Negeri-negeri Islam di bawah naungan Kekhilafan Cordova telah terpecah kepada 33 buah negeri. }Sangat banyak sehinggakan berlaku banyak siri perang saudara yang merugikan umat Islam sendiri. Kesemua negeri ini mula berkeinginan untuk mengadakan pemerintahan sendiri dan mempunyai ibu kota sendiri yang digelar taifah. Lingkaran kepimpinan ini sangat tidak memberi untung kepada umat Islam malah memberi peluang kepada Kerajaan Katolik di utara Andalusia.

Kerajaan Katolik di utara Andalusia telah melihat
ini sebagai satu peluang untuk meluaskan jajahan mereka. Kerajaan Katolik
seperti Lyon, Castille, Navarre dan Aragon ini sering kali berpakat untuk
merancang bagaimana mahu merebut setiap wilayah Andalusia yang sudah terpecah
menjadi kerajaan kecil. Pelbagai usaha telah mereka lakukan termasuklah mengadu
domba antara kota kota muslim. Sebagai contoh, sultan Toledo meminta bantuan
Castille untuk menyerang Cordova pada tahun 1043 M, dan kesepakatan raja Muslim
dengan Barcelona untuk menjajah negeri muslim Murcia.

Apa agaknya Kerajaan Katolik ini begitu mahukan wilayah wilayah Andalusia ini? Sebabnya wilayah wilayah di bawah Andalusia ini sangat kaya. Sehinggakan mereka mampu mengupah tentera Barcelona, Perancis dan negeri Katolik yang lainnya hanya untuk mengepung kota saudara muslimnya. Kita perlu tahu bahawa sesebuah wilayah tidaklah sebesar mana. Lagi pulak telah terpecah kepada 33 buah negeri. Dan setiap dari wilayah ini punya harta dan kaya raya. Hebat sungguh kerajaan Islam Andalusia. Perkara ini telah dirakam oleh para sejarawan seperti Dr Raghib Sirjani dalam buku Qisshatul Andalus Minal Bidayah Ila As Suquth.

Di kala umat Islam di Andalusia telah jatuh dalam keasyikan takhta dan harta, pada tahun 1085 M yang di mana pada tahun ini, kota Toledo telah jatuh ke tangan tentera Kristian. Seorang sultan yang bernama Al Mu’tamid bin Abbad, pemimpin kota Seville dan Cordova, dua kota yang sangat penting kerana kaya dengan harta dan keilmuannya. Demi menjaga kekuasaannya ke atas dua kota ini, ia bekerjasama dengan Alfonso IV, Raja Castille, agar kerajaannya terjaga. Dalam pakatan mereka, jika Al-Mu’tamid menakluk sebuah kota, maka kotanya akan diperolehi oleh Al-Mu’tamid manakala harta rampasan akan diambil oleh Alfonso IV.

Kejayaan Alfonso IV dalam memiliki Toledo adalah
kerana bantuan Al-Mu’tamid. Alfonso IV mula mengambil peluang apabila melihat
kaum Muslimin berpecah belah dengan memanfaatkan kesempatan untuk meluaskan
wilayah Kerajaan Castille ke kota kota Muslim yang lain. Hal ini membuat
Al-Mu’tamid mula sedar dan geram dengan pengkhianatan ini. Beliau menyesal
kerana membawa masuk Alfonso IV ke wilayah Muslimin. Bahkan Alfonso IV juga
berhasrat hendak menakluk wilayah Al-Mu’tamid.

Ada disebut dalam sebuah riwayat bahawa Alfonso IV telah mengutus 500 pasukan yang diketuai oleh seoran Yahudi bernama Ben Salib untuk mengambil pajak secara paksa daripada Al-Mu’tamid. Ketika sampai ke istananya, Ben Salib dengan angkuhnya berkata, “Jangan anggap aku hanya urusan diraja. Aku ke sini hendak mengambil hartamu yang kotor itu. Aku tidak mahu menerima kecuali emas tulen. Kalau kau tak mampu berikannya, tahun depan kami akan menagihnya dua kali ganda! ”, tertulis dalam buku bertajuk Daulah Murabithun.

Mendengar kata kata Ben Salib, Al-Mu’tamid terus
tersentak dan menyesal, “Aku tak sanggup lagi hidup di bawah bayang-bayang
Katolik!”. Selepas membuat keputusan begitu, Al-Mu’tamid telah membunuh semua
pasukan Alfonso IV dan mengusir duta besar kerajaan Castille dari Seville. Ini
membuatkan Alfonso IV berang dan mula memasang niatnya akan menghancurkan
Al-Mu’tamid.

Alfonso IV mendapat khabar berita itu ketika dia sedang mengepung kota Cordova. Itu membuatkan dia terus mengarahkan tentera untuk menyerang Seville, ibu kota kerajaan Al-Mu’tamid, dan dia bersumpah untuk membenam terus Islam d Andalusia. Sepanjang perjalanan ke Seville, dia dan tenteranya telah melakukan kerosakan dengan memperkosa wanita dan membakar desa desa yang ada. Inilah perangai buruk tentera yang tidak berpaksikan Islam sebgai tunjang kehidupan. Sepanjang sejarah perang dalam Islam, tidak pula kita melakukan kerosakan malah melindungi mereka tidak berkeupayaan walaupun berlainan agama.

Ketika sampainya Alfonso IV di bahagian paling selatan di Andalusia, dia menyuruh utusannya mengirim surat kepada Yusuf bin Tasyfin, seorang raja Muslim di Afrika Utara, untuk mengatakan bahawa Alfonso IV telah berhasil meruntuhkan kekuatan Islam di Andalusia. Tujuan dia adalah agar Yusuf bin Tasyfin tidak masuk campur dalam urusannya menawan Andalusia. Alfonso sudah tahu bahawa walaupun raja raja Muslim Andalusia sudah tertekan, mereka tidak akan meminta pertolongan saudara mereka di Afrika Utara bahkan meraikan kerajaan Katolik lain sebagai penyelamat, kerana terlalu cinta dunia.

Alfonso dan tenteranya telah sampai di kota Seville
beberapa hari seterusnya. Dia telah mengepung selama 3 hari lamanya. Penduduk
mula merasa resah kerana bahan makanan menjadi terhad, sementara Alfonso
berkobar kobar untuk menghapuskan semua yang berada di dalam kota Seville.
Melihat hal ini, Al-Mu’tamid mula mengambil tindakan dengan menghantar utusan
kepada Yusuf bin Tasyfin untuk memintan bantuan Negara Murabithun di Afrika
Utara untuk melawan Alfonso IV.

Mengetahui hal ini, Alfonso begitu terkejut kerana
dia begitu yakin selama ini. Ini di luar perkiraannya. Sepanjang waktu, dia
telah menakluk kota demi kota sebelum pasukan Murabithun datang ke Afrika.
Keluarga Bani Hud di Zaragoza, Bani Dzun Nun di Valencia, seterusnya Bani
Shamadih di Almeria dihancurkan satu persatu. Hingga akhirnya dia sampai ke
Granada, kota terkakhir kaum Muslimin di Andalusia. Memang Alfonso yakin yang
kaum Muslimin tidak akan bersatu.

Di saat saat genting ketika itu, raja raja Muslim sedar bahawa perpecahan telah membawa mereka berada bagai telur di hujung tanduk. Andalusia di ambang kehancuran. Lebih kurang 13 raja Msulim bersama para ulama dan bangsawan berkumpul di kediaman Al-Mu’tamid untuk berbincang apa yang harus mereka lakukan. Mereka sebenarnya berasa berat hati untuk meminta pertolongan Yusuf bin Tasyfin kerana takut jika Yusuf merebut harta mereka. Masha Allah hati mereka memang sudah begitu cintakan dunia.

Al- Mu’tamid telah tampil berdiri di hadapan semua
raja Muslim lalu berkata, “Aku lebih bahagia jadi gembala untanya Muslimin
Afrika daripada menjadi gembala babinya Castille!” Semua hadirin bagaikan
tersentak dengan kalimat hebat itu. Ada disebut dalam beberapa riwayat bahawa
anaknya Al-Mu’tamid bertanya kepadanya, “Wahai ayah, apakah kau rela
mendatangkan muslimin Afrika yang akan menggantikan posisi kita dan mendapatkan
harta benda kita?”

“Wahai anakku”, jawab Al-Mu’tamid, “Aku tidak mahu
jika sejarah mencatatkanku sebagai manusia yang mengembalikan Andalusia menjadi
negara kufur. Aku tidak akan membiarkan Andalusia diserahkan kepada Katolik,
sehingga namaku dilaknat di mimbar mimbar muslimin sebagaimana raja raja
terdahulu yang lebih mencintai musuh dibandingkan saudaranya sendiri”.
Perbualan ini dirakan dalam Kitab Az Zallaqah karangan Dr Syauqi Abu Khalil.

Setiap detik berlalu, membuatkan Alfonso IV telah
bergabung dengan Lyon, Navarre dan Barcelona untuk berarak ke kota Seville.
Dalam masa yang sama, Al-Mu’tamid tidak berhenti mengutus surat kepada Yusuf
bin Tasyfin untuk memaklumkan keadaan di Seville. Setelah lama berutus surat,
Yusuf bin Tasyfin tiba di Seville bersama tenteranya pada 30 Jun 1086.
Kedatangan mereka diraikan kerana dianggap penyelamat. Selama 8 hari tentera
Murabithun membuat persediaan dari dalam kota Seville.

Dunia kali ini akan menjadi saksi kepada pertempuran mujahid yang terdiri daripada Muslimin Afrika dan Andalusia yang akan berhadapan dengan pasukan gabungan Leon, Castille dan Aragon di sebuah lembah bernama Sagrajas. Pertempuran Sagrajas atau Pertempuran az-Zallaqah (kerana licinnya tanah dengan darah) yang terjadi pada 23 Oktober 1086 ini akhirnya telah membawa kemenangan pada tentera Islam pimpinan Yusuf bin Tasyfin walaupun kematian di pihak Islam telah mematahkan semangat ramai pahlawan dan kesan dari perang ini tidak begitu ketara kerana Kerajaan Katolik masih mengekalkan kuasanya dia atas wilayah yag ditaklukinya.

Raja-raja Muslim Andalusia dapat juga meneruskan
pemerintahan sehinggalah kejatuhan kota Granada kepada Raja Ferdinand dan Ratu
Isabella pada 1236 M. Jasa Al-Mu’tamid sentiasa diingat kerana peranan beliau
dalam menyatukan raja raja Muslim Andalusia dan sanggup mengenepikan segala
harta dan takhta demi kelangsungan Andalusia dari jatuh ke tangan puak Katolik.
Jadi eloklah beliau dianggap sebagai penjaga Andalusia yang terakhir kerana
selepas dari itu tiada lagi yang mampu melakukan perkara seperti beliau.

RUJUKAN:

1. Dr Raghib as Sirjani, (2015), Bangkit dan
Runtuhnya Andalusia, Pustaka Al-Kautsar

2. Drs. H. A. Hafizah Dasuki, (1994), Ensiklopedia Islam,
Dewan Bahasa dan Pustaka


Ubasute – Amalan Pembunuhan Warga Emas Era Lampau Jepun

Sudah menjadi tanggungjawab anak-anak untuk terus berbakti kepada ibu bapa  sehingga mencecah usia warga emas. Tanpa kasih dan restu mereka, kita tidak akan menjadi orang yang berguna hari ini. Tetapi pada masa silam di Jepun, wujud satu tradisi dalam cerita rakyat mereka di mana keluarga menyingkirkan orang tua mereka di tempat terpencil dan dibiarkan untuk mati. Tradisi kejam dan menakutkan ini digelar ubasute atau oyasute (mengabaikan orang tua).

Legenda ubasute

Ubasute
ini sebenarnya hanyalah satu lagi nama untuk senicide (pembunuhan orang tua)
dan selalunya membabitkan urusan meninggalkan orang tua di tempat-tempat
terpencil seperti gunung-ganang atau hutan belantara sebagai tempat untuk mati.
Walaupun ramai menganggap legenda ini sebagai sesuatu yang mengarut, tidak
mustahil ia turut menyumbang kepada mitos yang menyelubungi Hutan Aokigahara
yang dikenali sebagai antara tempat popular bagi warga Jepun membunuh diri.

Tetapi
jika legenda sebegini dianggap benar, ubasute boleh terjadi atas beberapa
sebab. Amalan kejam ini sentiasa berkait dengan keadaan kehidupan secara makro
di sesebuah wilayah. Sekiranya sesebuah wilayah mengalami masalah bencana alam
yang dahsyat sehingga memberi kesan kepada penghasilan makanan bagi populasi
wilayah tersebut. Dan bila keadaan ini berlaku seperti letusan Gunung Berapi
Asama pada tahun 1783 yang memulakan tempoh kebuluran Tenmei, ia mengakibatkan
penderitaan yang dahsyat dalam kalangan penduduk.

Kisah Ubasuteyama

Menurut cerita rakyat Jepun, keadaan sebegini memaksa perlaksanaan catuan makanan untuk membantu sesebuah keluarga terus hidup dari hari ke hari. Tetapi dengan bilangan mulut yang perlu diberi makan, mereka memilih pilihan yang bersifat radikal bagi membantu keluarga mereka hidup.

Dan bagi warga emas yang sudah tidak larat untuk bekerja atau memerlukan penjagaan, mereka merupakan pilihan terbaik untuk disingkirkan. Tetapi dalam kisah sebegini, kisah ini turut menginspirasikan rasa kasih kepada ibu bapa dan tidak menggalakkan anak-anak dari menyingkirkan mereka atas sebab-sebab bersifat duniawi.

Contohnya dalam satu kisah ubasute ini, si anak berhasrat untuk membuang ibunya di atas sebuah gunung. Apabila dua beranak ini memulakan perjalanan ke sana, si ibu tahu hasrat sebenar si anak tetapi masih menunjukkan kasih yang mendalam terhadapnya dan meninggalkan ranting-ranting kayu sepanjang perjalanan bagi membolehkan si anak dapat pulang dengan selamat.

Apabila si anak mahu meninggalkan ibunya di atas gunung, si ibu berkata, “Tidak lama lagi, malam akan menjelang. Sepanjang kamu membawaku ke sini, anakku. Bergeraklah sekarang dan pulang dengan selamat.” Si anak dengan berat hati meninggalkan ibunya di situ tetapi sukar mencari jalan pulang kerana keadaan gelap. Tetapi bila si anak terpijak ranting-ranting kayu yang ditinggalkan ibunya, ia menyedarkan dirinya bahawa sang ibu tidak pernah mengabaikannya tatkala dia cuba mengabaikan orang yang melahirkannya ke dunia. Si anak bergegas kembali ke gunung dan membawa pulang si ibu ke rumah.

Untuk mengelak kehadiran ibunya disedari penduduk tempatan, si anak menyembunyikan si ibu dalam satu bangsal. Pada satu hari, seorang daimyo mencabar penduduk untuk menyelesaikan beberapa teka-teki: menghasilkan tali daripada abu, menentukan hujung dan pangkal sebatang ranting serta bagaimana sebuah gendang boleh berbunyi tanpa dipalu seorang manusia.

Teka-teki ini nyata menggusarkan penduduk kerana jika ia gagal diselesaikan, mereka perlu membayar lebih banyak cukai terhadap daimyo itu. Dan dilema ini juga diajukan si anak kepada ibunya kerana tidak tahu jawapan yang diberi.

Si ibu menggunakan pengalaman usianya untuk membantu si anak menjawab semua soalan teka-teki itu. Selepas berjaya menyelesaikan teka-teki itu, daimyo itu bertanya apakah penyelesaian itu difikirkannya sendiri. Lantas, si anak menjawab, “Tuanku, maafkan aku kerana menipu. Sebenarnya, bukan aku yang menyelesaikan semua teka-teki itu tetapi ibuku sendiri.

Aku tahu Tuanku telah memberi arahan untuk menghalau keluar orang tua dari perkampungan ini. Tetapi aku tidak mampu melakukan perkara keji itu terhadap orang yang menyayangiku melebihi dirinya sendiri. Selepas aku meninggalkan dia di atas gunung, aku menjumpai ranting-ranting kayu yang ditinggalkannya untuk memanduku pulang.

Jadi, aku kembali kepada ibuku, membawanya pulang dan menyembunyikannya dalam bangsal. Dia jugalah yang menyelesaikan semua teka-teki yang diberi Tuanku kepadaku. Walaupun orang tua tidak boleh bekerja kuat tetapi mereka lebih arif dalam banyak perkara berbanding orang muda.” Mendengar jawapan itu, daimyo tersebut memutuskan untuk menghentikan amalan kejam itu dan menggesa orang ramai menjaga ibu bapa mereka.

Tetapi jangan sangka senicide ini tidak berlaku dalam tamadun-tamadun lain. Ia banyak wujud dalam pelbagai jenis budaya dan tamadun dari Rom hingga India. Di India misalnya, mereka dihantui oleh tradisi thalaikoothal yang menyaksikan golongan warga emas diberi pelbagai kaedah yang mengakibatkan kematian dari ‘terapi susu’ hinggalah diberi racun. Walaupun amalan ini diharamkan oleh kerajaan, ia masih bertahan sehingga hari ini berikutan kedudukan ekonomi setempat yang masih rendah. Sementara tamadun Rom pula menyaksikan warga emas berusia 60 tahun ke atas dibunuh dengan dicampak ke dalam air dari sebuah jambatan. Walaupun perbuatan sebegini diragui kesahihannya, ia dikatakan bermotif membantu golongan muda naik dan menyingkirkan golongan tua yang dianggap halangan kepada mereka mencapai cita-cita mereka.

Ubasute era moden

Walaupun ubasute diceritakan dengan penuh terperinci, hakikatnya kewujudan ubasute dianggap sesuatu yang luar biasa dan jarang berlaku. Tetapi sejak beberapa tahun ini, tradisi ubasute kembali menjadi bualan tetapi dalam bentuk lain. Pada zaman moden ini, keluarga-keluarga yang tidak berkemampuan menghantar golongan warga emas ke hospital-hospital atau pejabat kebajikan untuk diberi penjagaan.

Ini didedahkan pekerja Takanori Fujita kepada akhbar Times of London. Dia berkata, “Ramai orang mempunyai pendapatan tertentu tetapi masih bergelut dengan kemiskinan dan sukar menjaga saudara-mara yang tidak boleh menjaga diri mereka. Mereka keberatan meminta bantuan kerana merasakan ia sesuatu yang memalukan.”

Satu kes yang menaikkan kembali tradisi cerita rakyat ini ialah kes seorang lelaki bernama Katsuo Kurokawa. Pada tahun 2011, lelaki berusia 63 tahun ini meninggalkan dan mengabaikan kakak perempuannya, Sachiko di satu kawasan terpencil dan bergunung-ganang di Chiba, timur Tokyo dengan sedikit makanan.

Bila ditanya motif mengapa dia berbuat demikian, dia melakukannya kerana merasakan Sachiko sudah menjadi beban kepada dirinya selepas tragedi gempa bumi 9.0 Richter melanda Jepun yang memusnahkan bandar kediaman mereka. Sachiko kemudiannya dijumpai mati lemas dalam Sungai Obitsu. Kurokawa kemudiannya ditahan pihak berkuasa tiga tahun kemudian kerana cuba memecah kotak derma di sebuah kuil di Chiba.

Selain
kes Kurokawa, satu lagi kes turut mencuri perhatian membabitkan Ritsuko Tanaka.
Penganggur wanita berusia 46 tahun ini ditahan pihak berkuasa di Otsu, Chiga
kerana mengabaikan bapanya yang juga seorang pesakit Alzheimer di sebuah
perhentian di Lebuhraya Chungoku. Bila ditanya motif dia berbuat demikian,
Tanaka mengakui apa yang dilakukannya dan berkata, “Saya fikir lebih baik jika
dia dimasukkan ke kemudahan penjagaan selepas diletakkan dalam jagaan
perlindungan polis berbanding di bawah jagaan saya.”

Memang senang hendak menyalahkan semua ini kepada generasi baru Jepun. Tetapi isu ini sebenarnya lebih mendalam daripada itu kerana ia sebenarnya indikator bom jangka populasi yang melanda Jepun hari ini. Pada tahun 2016 sahaja, bilangan warga emas membentuk 26.7% daripada 127.11 juta penduduk Jepun. Dan isu ini menjadi keutamaan kerajaan Jepun hari ini.

Jika ia tidak ditangani dengan segera, ia boleh mengakibatkan masalah besar kepada negara Matahari Terbit itu terutama dari segi ekonomi dan sumber manusia. Atas sebab itulah, pelbagai reformasi dilancarkan Tokyo untuk menjadikan kehidupan berkeluarga sesuatu yang menarik seperti mengajar lelaki bagaimana hendak menjadi seorang ayah, menganjurkan acara berjanji temu pantas dan mencadangkan waktu kerja yang lebih pendek.

Di sebalik usaha ini, agak sukar untuk menghentikan trend ubasute ini dari terus berlaku. Untuk mengelakkan lebih ramai warga emas mati atau terbiar begitu sahaja, pertubuhan-pertubuhan kebajikan mula melakukan langkah proaktif termasuk membentuk peti surat warga emas (pejabat bagi keluarga meninggalkan warga emas) bagi membolehkan ia bersifat perikemanusiaan dan memastikan kebajikan warga emas terbela.

Dari situ, mereka akan pindahkan ke rumah penjagaan tempatan bagi membolehkan mereka dapat hak penjagaan yang sepatutnya. Trend ubasute ini turut mencetuskan perdebatan dalam kalangan orang ramai dari peranan pihak berkuasa hinggalah sebarang bentuk bantuan yang dihulur untuk meringankan beban ahli keluarga yang menjaga warga emas.

SUMBER

1.
Weller, Chris. (2017). Japanese people who can’t afford elder care are reviving
a practice known as ‘granny dumping’. Business Insider. https://www.businessinsider.my/japanese-people-reviving-granny-dumping-practice-2017-1/?r=US&IR=T

2.
DHWTY. (2019). Ubasute: Is the Ancient Tradition of Dumping the Elderly in a
Forest Encouraging Modern Murder? Ancient-Origins.net. https://www.ancient-origins.net/myths-legends-asia/ubasute-0011538

3.
Ryall, Julian. (2018). Japanese woman dumps dad with Alzheimer’s. He remembers,
she’s arrested. South China Morning Post. https://www.scmp.com/news/asia/east-asia/article/2175611/japanese-woman-dumps-dad-alzheimers-he-remembers-shes-arrested

4.
Howard, Krissy. (2016). Inside Ubasute, The Legend Of Abandoning Elderly In The
Woods. AllThatsInteresting.com. https://allthatsinteresting.com/ubasute

5.
Subramaniam, Lakshmi. (2015). Old-age poison. The Week. https://www.theweek.in/theweek/statescan/traditional-form-of-senicide-in-tamil-nadu.html


Bagaimana Mahu Menjadi Sang Penguasa Menurut Machiavelli?

Aku pernah terjemahkan karya ‘The Prince’ di bawah tajuk ‘Sang Penguasa’ yang diterbitkan oleh Thukul Cetak. Kiranya aku ini orang Melayu pertama yang terjemahkan buku tersebut, setakat yang aku tahu.

Dalam karya tersebut secara dasarnya, terdapat empat jenis topik yang dibincangkan oleh Machiavelli. Bahagian pertama, Machiavelli membincangkan jenis-jenis kerajaan yang pernah terbentuk sejak dari zaman purba sehinggalah ke zamannya.

Kemudian, Machiavelli bincang macam mana nak dapatkan kuasa berdasarkan jenis-jenis kerajaan ini. Kemudian, Machiavelli bincang pelbagai jenis tentera dan menteri yang patut disimpan dan yang patut dibunu. Akhir sekali, Machiavelli bincang bagaimana seharunya penguasa memerintah.

Aku nak kongsikan bahagian yang akhir sekali. Ada beberapa ciri ataupun ‘golden rule’ yang patut diikuti oleh pemimpin supaya dapat memelihara kuasa dan negaranya menurut kaca mata Machiavelli.

1. Machiavelli tak tetapkan kompas moral dan etika dalam diri pemimpin. Bagi Machiavelli pemimpin yang baik adalah pemimpin yang tak menjadikan moral sebagai kompas.

Moral dapat hadkan penguasa untuk bertindak. Ini bukan bermaksud penguasanya menjadi tak bermoral. Penguasa harus menjadi orang yang ‘amoral’ (tak ada kompas moral) bukannya ‘immoral’ (tidak bermoral).

Kadangkala, menjadi penguasa tak bermoral pun boleh menjadi punca kejatuhan penguasa. Menjadi ‘amoral’ mampu membuatkan penguasa lebih lentur dan fleksibel.

2.Machiavelli mencadangkan supaya pemimpin ini menjadi realistik. Memimpin seperti mana realitinya berlaku bukan memimpin seperti sepatutnya dia pimpin. Kalau ikut ‘sepatutnya’, pemimpin akan mudah dijatuhkan.

Penguasa Machiavellian bertindak fleksibel mengikut keadaan. Mereka tak bertindak mengikut saranan kuasa tertinggi seperti Tuhan.

Kalau menipu dapat menyelamatkan keadaan, Machiavellian akan menipu walaupun Tuhan melarang manusia menipu.

3. Penguasa yang baik adalah penguasa yang belajar untuk tidak menjadi baik. Machiavelli sedar rakyat cintakan penguasa yang jujur, amanah, telus dan tak menipu.

Tetapi Machiavelli juga sedar, penguasa begini tak mampu bertahan lama.

Manifesto-manifesto adalah salah satu bentuk gula-gula penipuan untuk meraih penyokong. Kadang ada bentuk-bentuk manifesto yang tak realistik.

Politik ini macam pemasaran. Kalau kita nak barang kita laku, kita kena jual model perempuan dan jual agama. Nak jual produk, kena ada model perempuan yang seksi untuk promosi.

Kalau nak jual makanan kena letak perkataan ‘sunnah’. Nak jual baju kena letak perkataan ‘sale’.

Benda ini semua memang tak baik dan tak patut diikuti. Tapi itulah realiti dan lumrahnya kalau nak laku. Kalau ikut ‘patut’, memang tak terjual. Politik pun begitu. Tak hairan pun sebenarnya bila ada orang jual agama untuk meraih penyokong.

Untuk mendapat penyokong, ahli politik kena bina persepsi. Persepsi untuk optimumkan antara keamanan negara dan kawalan ke atas rakyat. Walaupun nampak jahat, tapi itulah realitinya untuk berkuasa.

4. Machiavelli juga cakap, kalau penguasa dah terjebak dalam pelbagai kejahatan, jangan bagi rakyat nampak kita ini asyik buat jahat saja.

Terus berlakon dan pura-pura baik. Pura-puralah turun padang, kasi orang miskin makan, berbasikal. Ini semua adalah persepsi supaya sokongan rakyat berada pada tahap optimum.

Benda ini tak pelik. Kawan kita yang buat jahat banyak kali pun, bila tiba-tiba dia pergi haji, kejahatannya semua kita dah lupa. Orang alim buat baik hari-hari, buat jahat sekali terus dikecam.

Konsep yang sama diaplikasikan ke atas penguasa.

5. Setiap penguasa yang hebat, ada kerja jahat yang mereka buat untuk memastikan musuh-musuh mereka dihancurkan selumut-lumutnya.

Walsingham pernah membunuh musuh yang cuba mengganggu kuasa Ratu Elizabeth. Julius Caesar pernah menggulingkan ko-konsulnya sendiri untuk memerintah seorang diri.

Bagi Machiavelli, berlaku kejam tak apa. Tetapi ada tahapnya. Kalau selalu buat kejam, rakyat akan benci. Tetapi kekejaman itu perlu untuk memelihara kuasa. Ia perlu optimum dan fleksibel.

Khalifah pertama Abbasiyyah membunuh seluruh keluarga Umayyah tetapi berlaku baik terhadap rakyatnya sampai digelar sebagai ‘Penumpah Darah (Blood Shedder)’. Tetapi rakyat tak memberontak ke atasnya.

6. Setiap negara yang baik akan ada kerja kotor (dark) yang dibuat. Menurut Machiavelli, kalau pemimpin terpaksa buat kerja kotor untuk memastikan kuasanya dan negaranya terjamin, biarkan orang lain yang buat kerja kotor tersebut.

Pemimpin patut arahkan orang lain supaya kerja kotor itu diselesaikan tanpa penglibatan pemimpin secara langsung. Kerja kotor ini lama-lama akan diketahui oleh rakyat.

Kalau rakyat tahu pemimpin yang buat kerja kotor ini, pemimpin boleh gunakan orang yang dia arahkan tadi sebagai kambing hitam.

Rakyat akan lihat pemimpin ini adil kerana sanggup menghukum pembesarnya sendiri sedangkan arahan kerja kotor itu datang secara langsung daripada pemimpin sendiri.

7. Machiavelli cakap pemimpin sepatutnya jadi seorang yang ditakuti dan dicintai. Tapi kalau tak boleh dapat dua-dua, lebih baik ditakuti daripada dicintai.

Dicintai oleh rakyat memang perkara yang seronok. Tapi bagi Machiavelli ia membuatkan pemimpin lebih mudah dipergunakan dan rakyat akan mempunyai kecenderungan untuk minta benda yang bukan-bukan.

Pemimpin juga akan mudah dipijak oleh orang bawahannya. Hal ini berbeza apabila pemimpin ditakuti. Rakyat akan lebih realistik dan menghormati pemimpinnya.

6 Pemimpin pada gambar di bawah ini adalah antara penguasa Machiavellian menurut pandangan peribadi aku.